REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

01 Broj 06-2/126-23

30. maj 2023. godine

B e o g r a d

 (Sednica je počela u 15.10 časova. Predsedava Vladimir Orlić, predsednik Narodne skupštine.)

\*

\* \*

 PREDSEDNIK: Poštovane dame i gospodo, narodni poslanici, poštovani otvaram sednicu Trećeg vanrednog zasedanja Narodne skupštine Republike Srbije u Trinaestom sazivu.

 Na osnovu službene evidencije o prisutnosti narodnih poslanika, konstatujem da sednici prisustvuje 91 narodni poslanik.

 Molim sve poslanike da ubace svoje identifikacione kartice u elektronski sistem, ako to već nisu učinili.

 Konstatujem da sednici prisustvuje 165, narodnih poslanika koji su prisutni u sali, odnosno, da imamo uslove za rad.

 Da li neko od predsednika, odnosno, ovlašćenih predstavnika poslaničkih grupa želi da zatraži obaveštenje?

 Reč ima, Usame Zukorilić.

 USAME ZUKORLIĆ: Zahvaljujem.

 Dame i gospodo narodni poslanici, s obzirom da je ovo moje prvo obraćanje nakon stravičnih događaja koje smo imali prilike videti u Beogradu i Mladenovcu, ovom prilikom želim izraziti moje najdublje saučešće ubijenim ljudima, naročito deci, porodicama dece i iskazati moju duboku potrešenost i koju sam izrazio i lično na licu mesta gde sam položio cveće i iskazao saučešće.

 Takođe, želim izraziti hatarnamu povodom ubistva Bošnjaka u Priboju Ervina Ćelahmetovića, ubistva koja je dodatno zakomplikovalo stvari u ovoj državi i dodatno uznemirilo sandžačke Bošnjake.

 Želim postaviti pitanje MIP i Ministarstvu pravde, zašto je državni tužilac Višeg suda u Užicu Veljko Lazić, odbacio krivičnu prijavu protiv Nikole Damjanovića, zbog izazivanja verske i nacionalne netrpeljivosti 7. januara prošle godine u Priboju, kada je pevajući praznične pesme modifikovao tekst u kojem je ubacio - pucajte u džamije?

 Navodno, krivična prijava je odbačena jer su svedoci prisutni na terenu svedočili da to nije pevao i jer se na snimku koji je dostupan na internetu i koji možete svi vi da pogledate, tražeći formulaciju koju sam rekao, Priboj i pucajte u džamije, navodno, na osnovu snimka jer se ne vidi snimak, jer onaj koji to izgovara drži telefon u ruci, ne može se utvrditi da je isti to izgovorio.

 Sve to posebno potresa Bošnjake u ovoj državi iz razloga što je ovakva odluka doneta na dan dženaze rahmetli ubijenom Ervinu Ćelahmetoviću. Sve to imamo nakon što je u Priboju prošle godine početkom januara 12 policajaca pevalo pesmu na veselju u kojem su pozivali da se vrše zločini nad sandžačkim Bošnjacima - oj Pazaru novi Vukovaru, oj Sjenice nova Srebrenice.

 Pitam MUP, Ministarstvo pravde šta je učinjeno sa 12 policajaca? Imam informaciju da oni još uvek rade, da se viđaju na graničnim prelazima Jabuka, Gostun, Uvac, da su na službi i ako snimak koji se pojavio na internetu, koji takođe možete svi vi da vidite, prikazuje policajce, objavljen je od strane policajca na Fejsbuku, veselje organizovano od strane policajca i na njemu učestvuje 12 policijskih službenika. To je bio čin fašizma.

 Ako se antibošnjački ili antimuslimanski fašizam bude tolerisao u službenim redovima ove države može doći do sistemskog kršenja prava građana ove države. Sigurnost i sloboda Bošnjaka u ovoj državi je ugrožena, dok god tih 12 policajaca su na slobodi. Zahvaljujem.

 PREDSEDNIK: Radomir Lazović. Izvolite.

 RADOMIR LAZOVIĆ: Hvala, predsedniče.

 Dakle, imam par pitanja i potrudiću se da ih što kraće postavim.

 Pre svega, hteo bih da kažem da nam ovih dana sa Kosova dolaze mučne slike i mi moramo da kažemo da je neophodno odmah zaustaviti svako nasilje i zaštiti ljude koji ga trpe i osuditi Kurtijevu vlast zbog njega, upravo kako ljudi ne bi trpeli ni ovakvo nasilje kako bi mogli da upravljaju svojom budućnošću, kako ne bi odlazili, kako bi zaštitili svoje interese, mi se zalažemo da se što pre osnuje ZSO, sa svim nadležnostima u prosveti, kulturi, kulturnom nasleđu, zdravstvu, prostornom planiranju kako je to uostalom već pre deset čak godina i dogovoreno.

 Kosovski Srbi su nažalost u prethodnim danima još jednom poslužili kao igračka u rukama Aleksandra Vučića, Kurija, ali i međunarodne zajednica koja bi morala da uradi mnogo više kako bi se obezbedila ZSO.

 Samo da se osvrnemo na ovo što se desilo sa kontramitingom, kada je dovoženje ljudi pokazalo celoj Srbiji koliko stvarno vredi Kosovo, onima koji se u njega kunu, koliko vrede životi i sudbine ljudi koji žive na severu Kosova i koliko je to neprekidno zaklinjanje u Kosovo od strane ljudi, kakvi su Aleksandar Vučić i nikada ne zaboravimo Ivica Dačić, u stvari samo neverovatno licemerje i laž onih kojima je stalo samo i jedino do vlasti.

 Setimo se i da su se ovde gledali filmovi za odrasle na ovoj sednici, dok je ovde trajala sednica o Kosovu. Zato vas ja pitam danas, šta je plan? Mi ovde u ovoj sali imamo različite ideje šta bi trebalo raditi, ali strašno je kada ne znamo šta je plan države da se bavim ovim pitanjem.

 Hteo bih da postavim pitanje Poverenici za zaštitu ravnopravnosti, da li ćete reagovati na nedopustivo proganjanje, šovinističke uvrede na račun narodne poslanice Marinike Tepić i analitičara Naima Lea Beširija zbog njihove nacionalne pripadnosti. Ovakve skandalozne izjave danas dolaze od predsednika Republike lično, ne čudi, takav je čovek valjda, kao i od njegovih pristalica sa estrade koji posećuju partijske skupove SNS. Još jednom na ovaj način crtate metu ljudima koji se usuđuju da na bilo koji način kritikuju vlast SNS-a i Aleksandra Vučića, a oživljava se retorika 90-ih i stimuliše govor mržnje kako bi se pažnja skrenula sa pravih problema. Setimo se, sto za jednoga i nikada ne zaboravimo takve izjave koje su se prolamale našim društvom.

 Takođe, zanima me da li će se neko, bilo ko, pozabaviti time koliko je u trenucima ovako velikih tragedija, koliko je autobusa dece koja su trebala da ih vozi na ekskurzije oduzeto? Vi ste zbog organizovanja kontramitinga uskratili škole, autobuse za ekskurzije. Da biste napravili kontramiting decu ste u ovakvom trenutku uskratili radosti i trenutka opuštanja i skretanja misli sa tragedije. Mislim da je to nedopustivo, a smatram da ako ste ljudi, imate malo ljudskosti, pozabavićete se time i otkriti nam koliko je autobusa na ovaj način skrenuto sa ekskurzija i koliko je dece uskraćena radost?

 Još jednom ću pitati gospodina Gašića da mi odgovori o broju oduzetog naoružanja od građana u prethodnih šest godina. U izveštaju koji je ovde predstavljao piše jedno, a on tvrdi da je oduzetog naoružanja u prethodnih šest meseci, dakle ne šest godina, nego u prethodnih šest meseci, oduzeto hiljadu puta više. Pa, dobro, da li imate obraza da makar u trenutku ovako velike tragedije govorite nešto što nije neistina?

 Ja ovde tvrdim a dokazaću, možda ne u ovom trenutku ali u svim svojim izlaganjima ću se truditi da dokažem sledeće – SNS vlast u prethodnih šest i više godina nije se na pravi način bavila kontrolom naoružanja. To je pod jedan.

 Dokazaću da je broj oduzetih komada oružja jako mali u odnosu na broj koji građani imaju. Ljudi, uporedite, 11 hiljada oduzetih komada naoružanja sa 2,7 miliona, koliko kažu procene, da ga ima u rukama ljudi.

 Pod tri, da se držanje oružja, kako legalnog, tako i nelegalnog, tolerisalo SNS podobnim ljudima, da su neki od njih imali i po 10 komada, uprkos krivičnim prijavama i svemu onome što bi trebali da učine da nemaju to oružje.

 Tvrdim da se ovo radi kako bi se ova kampanja koja se sada sprovodi i koja govori o velikom broju predatog naoružanja, u stvari građani osećaju odgovornost i predaju ovo naoružanje, a vlast se hvali kako bi sakrila to da se zapravo u prošlosti nije bavila niti ovim naoružanjem, niti sprečavanjem nasilja. I zbog toga su ljudi na ulici i zbog toga… (Isključen mikrofon.)

 PREDSEDNIK: To je bilo pet minuta.

 Samo ne znam odakle vam ideja da traženje obaveštenja predstavlja vreme za izmišljotine i laži? Od gluposti o napadima na nacionalnoj osnovi, pa tako dalje. Ne znam gde ste videli da to piše? A posebna je ironija da vi koji se zalažete za nezavisno Kosovo, za ono što radi Kurti optužujete Srbiju.

 Idemo dalje.

 Reč ima Rozalija Ekres.

 ROZALIJA EKRES: Hvala, predsedniče.

 Ispred poslaničke grupe Savez vojvođanskih Mađara pitanje vezano za inicijativu „Ne zatvaraj“ upućujem nadležnom organu Ministarstva finansija.

 Inicijativa je pokrenuta od strane udruženja Zaštitnik preduzetnika i privrednika Srbije i Unije poslodavaca Zrenjanina, uz podršku 20 strukovnih udruženja i poslata na adresu ministarstava privrede, finansija i državne uprave, kao i poslaničkim grupama Narodne skupštine.

 Savez vojvođanskih Mađara smatra da je doprinos preduzetnika malih i srednjih preduzeća ekonomiji naše zemlje od velikog značaja. Iz tog razloga ukazujemo na problem i nadamo se njegovom skorijem rešenju.

 Inicijativa „Ne zatvaraj“ ističe problematiku olakog korišćenja mere zatvaranja privrednih subjekata, čak i kada su u pitanju minorna neslaganja ili tehničko-administrativni propusti o njihovom poslovanju.

 Navodi se da je veliki broj objekata koji se zatvaraju na 15 dana jer je privredni subjekt posedovao odluku o depozitu na 2.000 dinara potrebnih za vraćanje kusura, ali nije imao kod sebe nalog za isplatu. Jasno je da tu nema nikakve utaje poreza.

 Drugi primer je zatvaranje radnje na 15 dana jer je član porodice preduzetnika bio prisutan u radnji i pomagao oko prijema robe ili je razlog zatvaranja kašnjenje sa uplatom pazara od dva dana.

 Od primene novog sistema E-fiskalizacije, ima i primera zatvaranja objekata iz razloga što su računi kucani uredno kroz kasu ali se nisu odmah prikazivali u sistemu. Nije predviđen alternativni vid napade prilikom prestanka rada kase, pa se desi da objekti prestanu sa radom dok se ne otkloni problem.

 Ne sme biti višestruko isplativije raditi neregistrovan, na crno, nego kao legalno registrovan privredni subjekt, jer se time čini šteta preduzetništvu, radnim mestima kao i budžetu.

 Potrebno je da legalno registrovani privrednici i inspekcije funkcionišu partnerski, da kaznena regulativa podrazumeva gradaciju, da se ne krši princip srazmernosti i da se uzima u obzir ekonomska snaga privrednog subjekta.

 NALED je u najnovijoj Sivoj knjizi, u delu preporuka za uklanjanje administrativnih prepreka poslovanju u Srbiji za 2023. godinu Ministarstvu finansija predočila problematiku i predložila predlog rešenja za primenu proporcionalnog kažnjavanja prilikom inspekcijskog nadzora.

 Mera zatvaranja ugostiteljskih objekata u trajanju do 15 dana kada je nepravilnost utvrđena prvi put, odnosno do 90 dana kada je nepravilnost utvrđena drugi put, sama po sebi je kontraproduktivna, jednako za državu i za privredne subjekte, zaposlene i sve dobavljače u lancu PDV-a ukoliko je prenaglašena u odnosu na nepravilnost koja je manjeg obima ili učinjena nehatno.

 Stoga je potrebno aktom o primeni propisa ministra finansija o primeni Zakona o poreskom postupku i poreskoj administraciji koje je obavezujuće za postupanje poreske uprave urediti da se mera zatvaranja zbog učinjenih nepravilnosti i trajanje zabrane obavljanja delatnosti utvrde u zavisnosti od obima štetnih posledica, dok bi se za prvi put konstatovanu nepravilnost i neznatne posledice utvrdilo zatvaranje objekta u trajanju od jednog dana.

 Savez vojvođanskih Mađara smatra da će konsekventna primena proporcionalnog kažnjavanja prilikom inspekcijskog nadzora unaprediti poslovanje, kao i poverenje između privrednih subjekata i poreskih vlasti.

 Ministarstvo finansija pitamo u kom pravcu razmišlja i da li je uzelo u razmatranje navedenu inicijativu?

 Zahvaljujem.

 PREDSEDNIK: Hvala vam.

 Reč ima Ivan Kostić.

 IVAN KOSTIĆ: Pitanje za predsednika Srbije, premijera, ministra odbrane i ministra policije – na koji način mislite da zaštite srpski narod ako pripadnici šiptarskih snaga bezbednosti, KFOR-a krenu ovih dana da se oružano obračunavaju sa Srbima sa severa Kosova i Metohije?

 Pošto se ovih dana od najviših državnih rukovodioca se čuje da će situacija na severu Kosova i Metohije da eskalira, građane interesuje kako ćete zaštititi teritorijalni integritet Republike Srbije i naše sunarodnike u južnoj srpskoj pokrajini, pošto je to ustavna obaveza predsednika Srbije?

 Pitanje za predsednika Srbije, premijera, ministra spoljnih poslova i predsednika Skupštine – da li imate nameru da se obratite predstavnicima Rusije i Kine i da zatražite pomoć u cilju smirivanja tenzija na Kosovu i Metohiji, pošto mi je već nekoliko puta javno sugerirano da ove države žele da nam pruže pomoć ako to zatraže naše institucije?

 Očigledno je da rukovodstvo Republike Srbije i dalje najviše poverenja ima u SAD i EU. Zašto se predsednik Srbije, premijer, ministar spoljnih poslova i predsednik Skupštine još nisu susreli sa svojim ruskim kolegama, iako im je to nuđeno nekoliko puta? Da li planirate da tražite međunarodnu pomoć u rešavanju kosovskog problema od država koje su prijateljski nastrojene prema Srbiji ili ćete pomoć tražiti samo od država koje su članice NATO pakta i koje su već priznale lažnu državu Kosovo? Da li Srbija planira da zatraži saziv hitne sednice Saveta bezbednosti UN po pitanju bezbednosne situacije na Kosovu i Metohiji i ne poštovanju Rezolucije 1244 ili ćete, kao i do sada, da se ćuti na otimanje institucija Srbije u južnoj srpskoj pokrajini?

 Šta predsednik Srbije očekuje da će izdejstvovati za Srbiju na sastanku u Kišinjevu u Moldaviji 1. juna? Da li tamo odlazi da zajedno sa predstavnicima NATO pakta da podršku pro-NATO Moldavskoj Vladi oko eventualnog učešća Moldavije u sukobu u Ukrajini?

 Pitanje za predsednika Srbije, premijera i ministra spoljnih poslova - da li su predsednik Srbije, premijer i ministar spoljnih poslova napravili novu strategiju spoljne politike, kao što su i obećali 26. aprila 2023. ove godine, nakon glasanja u Savetu Evrope po pitanju prijema lažne države Kosovo u tu instituciju? Da li će država Srbija i dalje pomagati ukrajinsku pro-NATO Vladu, iako je Ukrajina neformalno priznala lažnu državu Kosovo, glasajući za njen prijem u Savet Evrope 24. aprila?

 Pitanje za predsednika Srbije i ministra odbrane, ako se Srbija deklarativno zalaže za vojnu neutralnost, zašto predsednik Srbije ne raspiše referendum da se pitanje vojne neutralnosti Srbije definiše i Ustavom Republike Srbije i tako onemogući da ova ili neka naredna Vlada, po primeru Crne Gore, mimo volje naroda, zatraži prijem u NATO pakt?

 Kada se planira uvođenje služenja redovnog vojnog roka, tj. vojnog osposobljavanja mladih ljudi? Ovo su najavljivali i predsednik države i ministar odbrane da će uraditi. Za sada vidimo da nema nikakvih iskoraka po tom pitanju.

 Pitanje za predsednika Srbije i direktora Bezbedno-informativne agencije. Pošto je predsednik Republike Aleksandar Vučić u poslednje vreme nekoliko puta ponovio da ima pouzdana saznanja da strane službe i neke ambasade žele da izazovu političku nestabilnost i građanske sukobe u Srbiji, molim predsednika Republike i direktora BIA da objavi koje to države i ambasade izazivaju političku nestabilnost u Srbiji i da objave koji političari dogovaraju takve planove u dogovoru sa stranim ambasadama, a sve u cilju urušavanja ustavnog poretka Republike Srbije?

 Pitanje za predsednika Skupštine Vladimira Orlića - zašto izbegavate da pošaljete parlamentarnu delegaciju Skupštine Srbije pri ODKB-u na zasedanje te organizacije, pošto Srbija kao posmatrač na to ima pravo? A sa druge strane šaljete delegaciju pri parlamentarnoj Skupštini NATO pakta na sastanke te organizacije. Zašto delegacija parlamenta Srbije nije otišla na sastanke Komisije ODKB-a 28. i 29. marta 2023. ove godine u Sankt Petersburg, jer je ambasador Srbije u Moskvi, Momčilo Babić, mesec dana ranije, 27. februara na sastanku u ambasadi Srbije u Moskvi, od strane gospodina Sergeja Pospelova, izvršnog direktora Parlamentarne skupštine ODKB-a uredno primio poziv za učešće naše parlamentarne delegacije? Zašto vi kao predsednik Skupštine niste išli u Minsk 18. maja 2023. ove godine na zasedanje Saveta Parlamentarne skupštine ODKB-a ili zašto niste poslali jednog od potpredsednika Skupštine?

 PREDSEDNIK: Pet minuta.

 E, dobro, što se tiče vaših pitanja, svi idu gde god žele, sve delegacije i te za koje ste pitali, a i sve ostale.

 Ovo drugo što ste pitali, to sigurno niste stigli da pročitate, ali ste spremili govor. Ali, sreo se predsednik Srbije Aleksandar Vučić sa zvaničnim predstavnicima i Rusije i Kine, kao i sa svima drugima, pored toga što je noć proveo sa Vojskom Srbije i od jutros ima sastanke sa svima. Susreo se i sa ovima i naravno da razgovara sa svima, nije kao ovi što pitaju proveo noć i dan na tviteru ili, između ostalog, po tvrdnjama koje čujete da dolaze i iz Rusije i iz Kine, učestvovao u obojenim revolucijama, kao vi.

 Reč ima Danijela Nestorović. Izvolite.

 DANIJELA NESTOROVIĆ: Poštovani građani i građanke Republike Srbije, poštovani narodni poslanici, moje pitanje će se odnositi, pre svega, na ono što i jeste tema ove vanredne sednice koja je zakazana juče.

 Naime, moje prvo pitanje je upućeno za predsednicu Saveta REM-a, Oliveru Zekić. Kako će rešiti i da li će učiniti nešto povodom izjave predsednika Aleksandra Vučića, koji je izjavio javno na javnom servisu da će potpisati smenu rukovodstva članova REM-a?

 Vrlo dobro smo upoznati sa Zakonom o REM-u, odnosno Regulatornom telu za elektronske medije i njegovim ovlašćenjima. Po tom zakonu REM je zapravo nezavisna i samostalna institucija koja vrši javna ovlašćenja, pa nas zanima šta će predsednica Saveta tim povodom učiniti, s obzirom da se ovde radi o neprimerenom uticaju i vršenju ovlašćenja za koje po Ustavu i zakonu nisu predviđena.

 Za Ministarstvo kulture sledeće pitanje - da li glumci koji učestvuju u serijama i filmovima koji su sponzorisani od strane "Telekoma Srbije" imaju pravo da iznose svoje mišljenje koje je u suprotnosti sa zvaničnim stavom aktuelnog režima? Da li bi u tom slučaju zaista zaslužili salve uvreda i kleveta od strane ministarke?

 Sledeće pitanje je ko je dao podatke o sponzorstvu od strane "Telekoma" za snimanje serija i filmova od strane "Telekoma"? Da li je za našu aktuelnu ministarku kulture ulaganje u kulturu zapravo ulaganje u filmsku industriju i izdvajanje iz budžeta ili je osnovni cilj Ministarstva kulture kulturno uzdizanje?

 Za Novaka Nedića, generalnog sekretara Vlade, sledeće pitanje. S obzirom da smo svi bili svedoci da smo imali priliku da ga 19. maja u Pančevu vidimo sa grupom vrlo sumnjivih momaka, izjašnjenje, ukoliko je to moguće, ko je ta grupa koju on predvodi sa crnim kačketima i crnim prslucima? Vrlo je bitno.

 Za predsednicu Vlade pitanje. Juče je jedan od narodnih poslanika SNS izneo sledeće informacije - vlasnik "Pinka" Željko Mitrović je svoj profit i interes svoje kompanije stavio u službu države. Skandalozna izjava, pa me zanima, ako je stavio profit u službu države, o kakvom se to profitu radi? Koliki je to novčani iznos? Da li možemo da imamo uvid u to, pošto u budžetu nismo videli da se taj iznos na bilo koji način pominje? I da li znate da se onda u tom slučaju radi o krivičnom delu, s obzirom da država ne može da uzima na taj način donacije od nekoga ko je zapravo privatna kompanija?

 Takođe, imala bih pitanje i za Ministarstvo građevinarstva i infrastrukture, s obzirom da ćemo najverovatnije uskoro imati na dnevnom redu i Predlog zakona o planiranju i izgradnji, da li je u planu formiranje republičke agencije za prostorno planiranje koja će se finansirati iz privatnih donacija i investitora? U tom slučaju bismo svakako imali ono što je zapravo sled događaja sve ovo vreme, a to je vrlo razvijenu korupciju. Hvala.

 PREDSEDNIK: Hvala.

 Reč ima Bojana Bukumirović.

 BOJANA BUKUMIROVIĆ: Zahvaljujem.

 U skladu sa članom 287. Poslovnika Narodne skupštine, želim da zatražim nekoliko objašnjenja.

 Vladu Republike Srbije i Ministarstvo odbrane pitam zašto niste ništa preduzeli da sprečite brutalno nasilje KFOR-a i jedinica Kurtijeve policije protiv srpskog naroda koji je juče mirno branio zgrade srpskih opština na severu Kosova i Metohije?

 Podsetiću vas da je u subotu održana sednica Saveta za nacionalnu bezbednost, na kojoj je zaključeno da Misija KFOR ne obavlja svoj posao u skladu sa Rezolucijom 1244 i ne garantuje sigurnost srpskom narodu. Toj sednici prisustvovali su predsednica Vlade i ministar odbrane. Ako ste već tada imali jasnu informaciju da KFOR nije spreman i ne želi da zaštiti Srbe, zašto ste dozvolili novo nasilje? Zašto ste dopustili da 52 pripadnika našeg naroda bude ranjeno?

 Zašto odmah u subotu niste obavestili Misiju NATO na Kosovu da će jedinice Vojske Srbije biti razmeštene u opštinama na severu pokrajine, kao što to predviđaju član 9. i aneks 2. Rezolucije 1244?

 Od Vlade i Ministarstva spoljnih poslova tražim da objasne da li će država zatražiti sazivanje vanredne sednice Saveta bezbednosti povodom bezbednosne situacije na Kosovu i Metohiji? U ovom trenutku je najvažnije da se pred najvišim telom svetske zajednice sprovede kontrola nad delovanjem Misije KFOR, da se sve zemlje članice UN upoznaju sa stvarnom situacijom na Kosovu i Metohiji i da se od njih zatraži diplomatska podrška za punu primenu Rezolucije 1244.

 Podsećam da je sednica Saveta bezbednosti UN na zahtev Srbije poslednji put održana 2008. godine, iako je od tada bilo nebrojeno upada albanskih snaga na sever Kosova i Metohije, ova vlast nijednom nije našla za shodno da se obrati Savetu bezbednosti.

 Postavlja se pitanje – zašto uporno izbegavate da koristite ovaj diplomatski vid borbe za zaštitu državnih i nacionalnih interesa? Da li je u pitanju vaše neznanje, nestručnost kadrova ili možda želja da se ne zamerite vašim prijateljima na zapadu?

 Juče je ruski ministar spoljnih poslova Sergej Lavrov izjavio da je situacija na Kosovu i Metohiji alarmantna i da se može desiti velika eksplozija. On je u nekoliko navrata upozorio da EU i SAD na isti način na koji su naoružavale Kijev, sada to rade sa Prištinom.

 Srpska stranka Zavetnici upozoravala je da će pregovori u kojima je EU posrednik dovesti do rata na Kosmetu, baš kao što se to desilo u Ukrajini. Jasno je bilo kao dan da nema razlike između briselskih i minskih sporazuma, jedni i drugi su bili farsa.

 Postavljam pitanje Vladi Republike Srbije – da li će sada u uslovima otvorene okupacije razmotriti usvajanje rezolucije o vraćanju pregovora o Kosovu u okvire međunarodnog prava i pod puni mandat Saveta bezbednosti UN. Zahvaljujem.

 PREDSEDNIK: Reč ima Nenad Tomašević.

 NENAD TOMAŠEVIĆ: Uvaženi predsedniče, dame i gospodo narodni poslanici, poštovani građani Srbije, postaviću prvo nekoliko pitanja predsedniku države.

 Da li su srpske službe bezbednosti imale informaciju da će se u petak 26. maja dogoditi ovaj prodor Kurtijeve specijalne policije i Kurtijevog režima na sever Kosova? Ako su imale tu informaciju, zašto je predsednik države povukao ljude sa severa Kosova toga dana na svojoj kontramiting i tako faktički omogućio da Kurti i fizički uđe u zgrade skupštine opština, da maltretira stanovništvo, da predstavlja opasnost po živote Srba, da skine srpsku zastavu i okači šiptarsku, što se nije desilo ni posle NATO agresije 1999. godine?

 Ako ste, predsedniče, znali šta se smera i ipak ste povukli ljude, da li je to možda u dogovoru sa Kurtijem u vezi implementacije francusko-nemačkog sporazuma i mape puta? Da li ste podstakli Srbe da izađu iz kosovske policije i da ne izađu na lokalne izbore na kojima bi sigurno pobedili i na taj način potpuno predate sever Kosova i Metohije Kurtijevom režimu ili ste taj potez učinili zato što vam je politika prema Kosovu i Metohiju potpuna nesposobna i nepromišljena?

 Ukoliko srpske službe bezbednosti nisu imale tu informaciju da će se to desiti 26. maja, a što su morale da imaju, jer to im je posao, da li će Vlada smeniti aktuelnog direktora Bezbednosno-informativne agencije?

 Poslednje pitanje za predsednika – kada ćete u dogovoru sa predsednikom Skupštine sazvati i zakazati obećanu Skupštinu o francusko-nemačkom sporazumu, o implementaciji mape puta i u aktuelnim događanjima na Kosovu i Metohiji na kojoj ćete kao predsednik države i prisustvovati? Bilo bi dobro što pre, ukoliko sutra.

 Sledeće pitanje upućujem ministru energetike i rudarstva. Iako su nešto pre više od mesec dana svi predstavnici vlasti pominjali da nema privatizacije „Elektroprivrede Srbije“, da li je tačno da je prošli četvrtak na sednici i Nadzornog odbora „Elektroprivrede Srbije“ donesena odluka da se 11 srpskih hidroelektrana prenosi u zajedničku firmu „MVM grup“ iz Mađarske, da su upravljačka prava predata toj kompaniji „MVM grup“ iako nemaju gotovo nikakvog iskustva u toj oblasti, da je statut promenjen upravo zbog privatizacije „Elektroprivrede Srbije“ kako bi o tome mogao da odluči samo jedan glas i to glas ministra rudarstva i energetike? Hvala.

 PREDSEDNIK: Znači, sad DSS i POKS smatraju da je trebalo da Srbi izađu na one Kurtijeve izbore. Čudo ste, ljudi, čudo Božije. Da li znate šta pričate?

 Reč ima Đorđo Đorđić.

 ĐORĐO ĐORĐIĆ: Zahvaljujem, gospodine predsedavajući.

 Dame i gospodo narodni poslanici, ja imam par pitanja. Prvo pitanje je za Ministarstvo poljoprivrede, šumarstva i vodoprivrede. Naime, šest godina na Fruškoj gori dešava se jedna vrsta ekocida bez plana, bez programa, bez ikakve realizacije se dešava seča šuma. Pre šest godina imali smo situaciju da je iz ingerencija „Vojvodinašuma“ prešlo u ingerenciju JP „Nacionalni park Fruška gora“. Naime, u 2022. godini plan je bio da se poseče 430 hektara šuma, a u 2023. godini 650 hektara šume.

 Mene sada interesuju ovi podaci. Da li je „Nacionalni park Fruška gora“, u stvari javno preduzeće, šumarija ili je to nacionalni park? Interesantna je stvar da Nacionalni park Tara učestvuje u raznoraznim projektima. Na primer, učestvuje u projektima aktuelnom monitoringa od tri miliona, pa monitoringa omorike, od nabavke drona 700 hiljada, nabavka satelitskih ogrlica itd. U nijednom projektu JP „Nacionalni park Fruška gora“ ne učestvuje. Šta je plan i šta je ideja?

 Vojvodina je regija gde je pošumljenost samo 5%. Neki standard u Evropi je da treba pošumljenost da bude najmanje 20%. Moje pitanje nadležnom ministarstvu – da li je ideja da Fruška gora, koja su pluća Vojvodine, ostane Fruška gora ili da postane mrtva gora? Čemu to vodi?

 Drugo pitanje – da li je moguće da za 70 godina pod šumama Vojvodine je manje posečeno drveća, nego za sedam godina upravljanja JP „Nacionalni park Fruška gora“?

 Drugo pitanje je za Ministarstvo zaštite životne sredine. Ja sam postavio pitanje prošli put ministarki Ireni Vujović. Šta se dešava sa animalnim otpadom u selu Laćarak i u selu Ravnje. Dobio sam odgovor da, zamislite, ministarstvo nije nadležno, da ministarstvo samo dodeljuje novce lokalnim upravama i to je to.

 Znate kako? Došlo je do blagog obrta u selu Ravnje. Lokalni moćnik iz Bogatića, koji je inače u vlasti, više ne baca crkotine u selu Ravnje po njivama. Sada ga vozi na kej, u stvari ispod keja gde reka Sava nosi te crkotine. Zamislite. Kroz sred sela čovek prođe i nosi crkotine i istresa bez ikakvih konsekvenci, pa ako već dodeljujete novce lokalnim upravama, ja sam kao narodni poslanik pitao i apelovao da ministarstvo pošalje inspekcije tamo i da vide šta se radi.

 Isto je tako tamo gde imate najveću deponiju u najvećem selu u Srbiji, u Laćarku, a gde živi 11.000 ljudi. Da li je to odgovor da vi samo dodeljujete novac lokalnim upravama? Šta radite po tom pitanju? Kome da se mi obratimo, ako ne krovnom ministarstvu? Ko je u ovom slučaju za zaštitu životne sredine?

 Zadnje pitanje sam postavio, takođe, Ministarstvu građevine i infrastrukture Goranu Vesiću. Znači, pričao sam o putevima u Laćarku, Sremskoj Mitrovici, prema Loznici i Šidu. Dobio sam odgovor da se u Srbiji grade putevi. Znate šta? Ja sada ne pitam ni ministarstvo, ni Gorana Vesića šta će se raditi sa tim putevima, već me interesuje i pitam ga – da li će doći da se provoza sa mnom od Sremske Mitrovice prema Šidu, od Sremske Mitrovice prema Loznici i od Sremske Mitrovice prema Šapcu?

 Apelujem na njega i pozivam ga, kao narodni poslanik, da dođe da se malo provozamo i da vidi kako to izgleda. Ako ima da se uradi za 110 kilometara koridorskog puta, Moravskog koridora, 2,4 milijarde dolara, da li je moguće da u najrazvijenijoj regiji posle Beograda, Vojvodini, mi se vozimo putevima koji su gori, daleko gori, nego putevi 90-ih godina? Ja vam tvrdim to. Apelujem na ministra da sedne iz Beograda, da dođe svojim kolima, a u Mitrovici ću ga ja preuzeti i sprovešću ga putevima i da se lično uveri kako to izgleda u Sremu i našoj Vojvodini. Hvala.

 PREDSEDNIK: Reč ima Miodrag Gavrilović.

 MIODRAG GAVRILOVIĆ: Pitanje za Zagorku Dolovac, kada će početi da radi svoj posao, s obzirom da je sada konstituisano novi VST? Hoću da vam kažem, svi ste ovde bili svedoci da sam rekao da će na kraju gospodin Orlić da bira kandidate, odnosno članove VST, s obzirom, znate šta, po članu 17. Zakona o VST, tačka 7, gde se odlučuje o prigovoru na obavezno uputstvo, da li je tačno da je Zagorka Dolovac uz neprimeren politički uticaj predsednika države organizovala način na koji će se pisati obavezna uputstva za sve tužioce, javne tužioce u Srbiji?

 Za ministra policije pitanje, da li je rađena bezbednosna procena na Kosovu i Metohiji uoči održavanja kontramitinga? Takođe, za ministra policije pitanje, zašto nije postavljen direktor policije? Direktor policije je funkcija koja mora da vrši koordinaciju službi u okviru policije i to može da bude jedan od glavnih razloga zašto policija nije bila efikasna, nije sprečila da dođe do masakra u Mladenovcu? To je jedna od važnih stvari koje ovde ministar policije nama mora da obrazloži zašto godinu dana i nešto država Srbija nema direktora policije?

 Pitanje za ministra finansija i za premijerku, čijim novcem su finansirani troškovi organizacije mitinga? Da li je tačno da autobusi koji su dolazili, dovozili ljude na kontramiting nisu plaćali putarinu? Po kom osnovu je doneta ovakva odluka? Po kom osnovu su plaćeni radnici koji 26. maja nisu bili na svojim poslovima, radi se o radnicima iz državne uprave, lokalne samouprave i javnim preduzećima?

 Pitanje za premijerku, „Gruner“ iz Vlasotinca je otpuštao radnike u aprilu mesecu tako što su oni bili zaposleni pre nego što je predsednik države došao da otvara novi pogon fabrike. Kad je on otišao otpušteno je desetine i desetine radnika. Po kom osnovu „Gruner“ dobija novac, ne poštuje ugovore i ne reaguje niko od državnih organa? Da li Vlada Srbije želi i hoće da reaguje u tom smislu?

 Ministru odbrane pitanje, dokle se stiglo sa prijemom specijalaca i na osnovu kog akta će kad završe obuku imati početnu platu 2.000 evra, veću od oficira i podoficira kojim komanduju i koji ih obučavaju? Da li je Ministarstvo donelo neku uredbu o tome i da li postoje kriterijumi?

 Kako je moguće da MUP i BIA nisu znali za ovoliko naoružanje koje se nalazi kod građana koje je ovih dana predato? Šta su radili u MUP u prethodnom periodu u vezi nelegalnog držanja oružja, kako onog bez dozvole, tako i onog oružja kog ni po kom osnovu ne bi mogli da izdate dozvolu?

 Za Ministarstvo zdravlja pitanje, šta ćete učiniti da se poboljša rad dečijih i školskih dispanzera? Kada će početi da se redovno organizuju sistematski pregledi? Kada će početi da funkcionišu razvojna savetovališta i da li u tim savetovalištima rade psiholozi, odnosno zašto ne? Koliko fali zdravstvenog osoblja da bi naš zdravstveni sistem bio funkcionalan? Koliko fali lekara, specijalista, medicinskih sestara? Da li država Srbija ima plan kako da poveća plate i da time zaustavi odliv u privatni sektor ili bežanje iz ove napaćene nasiljem zemlje?

 Da li je tačno da centri za socijalni rad imaju nedovoljno svojih specijalno obučenih radnika? Koliko vremena prođe od sumnje da postoji maligna bolest do trenutka da počne lečenje takve bolesti? Da li postoji bilo kakav planirani hod kroz sistem u ovakvim slučajevima?

 Stanislava Pak tvrdi da je u Predsedništvu radila pet godina bez regulisanog statusa. Odakle joj je isplaćivana plata? To je pitanje za predsednika države i odnosno da pitamo kako je regulisan status i Arno Gujona? Da li i on ima rad na crno ili ne?

 Pitanje za predsednika parlamenta, zašto ste dozvolili da se ucenjuju radnici doma Narodne skupštine, posebno mislim za radnike u našem restoranu, da i oni moraju da dođu na miting i da se uspostavili kvotu ovde u domu Narodne skupštine za radnike koji služe svima nama? To je posebno.

 Još jedno pitanje, kako ste mogli da zabranite poslanicima da parkiraju svoja vozila…(Isključen mikrofon)

 PREDSEDNIK: Pet minuta.

 Da vam odgovorim pitanjem, odakle vama ideja da izmišljate gluposti? Eto, samo tako.

 Reč ima Borislav Novaković.

 BORISLAV NOVAKOVIĆ: Ako dozvoljavate, ja bih postavio pitanje ministru policije i ministarki pravde i par mojih pitanja se tiču bezbednosne situacije u Novom Sadu.

 Prvo, Međunarodna organizacija koja prati tokove prljavog novca u Ženevi stavila je Novi Sad na mapu onih gradova u kojima postoje tri problema. Prvo je kada su u pitanju tokovi prljavog novca činjenica da je Novi Sad čvorište u trgovini narkoticima, drugo da se prljavi novac u Novom Sadu pere u građevini i treće da se prljavi novac u Novom Sadu pere kupovinom zemljišta. Dakle, relevantna međunarodna institucija koja se bavi tokovima prljavog novca stavila je Novi Sad na mapu iz ova tri razloga.

 Ono što dodatno opterećuje bezbednosnu situaciju u Novom Sadu sadržano je u činjenici da prethodna dva načelnika policijske uprave su završila sa krivičnim prijavama. Dakle, sticajem okolnosti, ljudi koji su trebali da brane zakon kršili su zakon i oni su sada predmet procesuiranja. Ja poštujem prezumpciju nevinosti i neću da prejudiciram, ali je jako loše da prethodna dva prva čoveka novosadske policije završe sa krivičnim prijavama, to nešto govori kada je u pitanju ta struka.

 Moje pitanje gospodinu Gašiću je prvo, Novi Sad se pretvorio u grad nerešenih ubistava. Podsetiću, u vremenu i godinama koje su ostale iza nas nerešeno je ubistvo Marka Markuša, nerešeno je ubistvo Dragana Amidžića, nerešeno je ubistvo Đorđa Zafirovića, nerešeno je ubistvo Branka Glušice. Od ovih ubistava najduže nerešeno je ubistvo Branka Glušice. Dakle, punih 14 godina izvršilac tog ubistva nije procesuiran.

 Podsetiću, kada je u pitanju Branko Glušica, reč je o operativcu BIA, koji je kasnije radio u UBPOK-u. Dakle, policajac koji se borio protiv organizovanog kriminala, skončao je na najtragičniji mogući način. Pitam njegove kolege, kako se oni osećaju? Kako se tek osećaju građani ako je bilo moguće da policajac koji se bori protiv organizovanog kriminala okonča na najtragičniji način i da 14 godina ne znamo ko je izvršilac tog gnusnog čina.

 Druga stvar koja je unela zebnju, koja je unela nesigurnost kada je u pitanju Novi Sad, jeste slučaj Slobodana Milutinovića „Snajpera“. Podsetiću vas, to je jedan od najvećih kriminalaca u Novom Sadu. On je imao meru nadzora koja se u narodu zove „nošenje nanogice“. Iako je imao nanogicu, on je pobegao.

 Ono što dodatno blamira ceo institucionalni sistem je činjenica da je od momenta kada je izgubljen signal od nanogice, do momenta kada su alarmirane službe proteklo 48 sati, dakle taj kriminalac je od momenta kada je skinuo nanogicu imao 48 sati, odnosno dva dana da se skloni. Za dva dana mogao je da ode na Madagaskar.

 Dakle, velika je blamaža, pod jedan – što je skinuo nanogicu, pod dva – da su institucije alarmirane tek posle 48 sati. Dakle, postavlja se pitanje – ko ga štiti?

 U javnosti Novog Sada nije nepoznata činjenica da je taj kriminalac primljen u Gradsku kuću i da je dočekan kao najviši gost od strane tadašnjeg gradonačelnika Novog Sada, Miloša Vučevića, kao što javnosti Novog Sada nije nepoznata činjenica da je bio u upravi fudbalskog kluba zajedno sa načelnikom BIA, Nikolom Vasiljevićem. Postavljam pitanje – ko štiti ovog kriminalca?

 Postavljam pitanje ministrici pravosuđa, na osnovu koje profesionalne procene je uopšte dozvoljena mogućnost da on nosi nanogicu kada je svima jasno u Novom Sadu da je postojala velika mogućnost da će se desiti upravo ono što se desilo, dakle da i pored mera nadzora i pored nanogice se to zloupotrebi i pobegne?

 Mislim da su to stvari o kojima moramo da se izjasnimo i mislim da moramo dobiti odgovore na ta pitanja da bi ona vrsta zebnje, ona vrsta nesigurnosti koja u ovom trenutku postoji u Novom Sadu bila ili ublažena ili otklonjena.

 Napokon, Novi Sad je sedište i središte kriminalne organizacije Zvonka Veselinovića. Pitam ministra policije – šta preduzima po tom pitanju? Pitam ministra policije, s obzirom da je firma Zvonka Veselinovića „Granit Peščar“ iz Ljiga vršila radove u Novom Sadu, posle kojih će njegova firma dobiti 10 miliona evra na svoj račun, a Novi Sad …(Isključen mikrofon.)

 PREDSEDNIK: Pet minuta.

 Reč ima Ratko Nikolić.

 Izvolite.

 RATKO NIKOLIĆ: Hvala predsedavajući.

 Poštovani građani Srbije, poštovane kolege i koleginice, povodom dve velike tragedije koje su nas zadesile i stavili smo u fokus pitanje o tome ko može biti odgovoran za ovakve ishode, ali i ko je odgovoran za odrastanje i razvoj naše dece, jasno je da iz svih stručnih i naših poslaničkih debata vođenih prethodnih dana, da je za razvoj ličnosti i sticajem dobrih navika deteta presudna porodica, ali ne smemo i ne možemo da zanemarimo i uticaj društvenih faktora, a to su škola, vršnjaci, mediji, internet, društvene mreže i što je veoma važno prihvaćeni standardi javnog ponašanja i morala.

 Ove tragedije su dodatno osvestile potrebu i za što hitnim merama prevencije koje bi decu od najranijih dana usmeravale ka zdravim navikama i zdravom stilu života, a time doprineli izgradnji zdrave ličnosti i kreativnog člana društva.

 Deca danas previše vremena provode uz mobilne telefone, igrice na društvenim mrežama koje proizvode negativne posledice po mentalno, a tako i za fizičko zdravlje, dok roditelji puno rade i nemaju dovoljno vremena za njihovo vaspitavanje.

 Nažalost, deca nam sve više žive u samo dovoljno virtualnom koji može da produkuje socijalno neprihvatljiva i delikventna ponašanja i različite ozbiljne poremećene ličnosti koje često roditelji ne mogu sami da prepoznaju, a nekada ni škola, a ni zajednica.

 Prevencija je znamo u svemu najdelotvornija, a ova tragedija nas ponovo ozbiljno upozorava da svaki sektor našeg društva treba da preduzme ozbiljne, kratkoročne, a i dugoročne mere.

 Za pravilan psihofizički razvoj deteta od velike važnosti i jesu fizičke i sportske aktivnosti. Da navedem samo jedan od razvojnih problema dece. Zabrinjava me to što su nam deca loših navika, loše ishrane, nedostatka redovnih fizičkih aktivnosti . U velikom problemu i prema prognozama Svetske federacije gojaznih Srbija će do 2035. godine biti u svetskom vrhu, a gojaznost dece u Srbiji na godišnjem nivou raste za 5,2%.

 Ovi problemi izazivaju i zdravstvene, ali i psihofizičke probleme u razvoju svakog deteta. U tom smislu želeo bih da postavim pitanje Ministarstvu sporta, koje osim podrške vrhunskom sportu ima i strateški zadatak da podstiče dečiji i školski sport. Upravo polazeći od činjeničnog stanja, pitanjima razvoja dečijeg i školskog sporta i širenje sporta i sportske kulture među decom, ozbiljno se bavi i Pododbor za sport ovog parlamentarnog saziva, čiji sam član.

 Pitanje za Ministarstvo sporta - da li Ministarstvo sporta planira uskoro donošenje nove strategije za razvoj sporta u Republici Srbiji, imajući u vidu da važeća strategija doneta za period 2014. do 2018. godine? Ovo je važno i u kontekstu predlaganja niza mera za dalji razvoj školskog i dečijeg sporta, što je jedan od primarnih ciljeva i sadašnje i buduće strategije.

 Potrebno je u skladu sa tim ciljevima doneti poseban program razvoja dečijeg sporta koji bi bio dopuna programa fizičkog vaspitanja u osnovnim školama i obezbedio svoj deci, bez obzira na materijalne mogućnosti njihovih roditelja da se aktivno bave sportom van škole, a ga to iz budžeta finansira država, odnosno lokalna zajednica.

 Višedecenijska iskustva nedvosmisleno potvrđuju da bavljenje sportom značajno doprinosi sticanju zdravih navika dece, socijalizaciji dece i razvoju novih fizičkih i socijalnih veština, koje u krajnjem imaju efekat formiranje zdrave i psihofizičke zrele ličnosti spremne da se suočava sa svim životnim izazovima. Hvala.

 PREDSEDNIK: Hvala.

 Reč ima Marko Atlagić.

 MARKO ATLAGIĆ: Poštovani predsedniče Narodne skupštine, dr Orliću, pitanje postavljam Ministarstvu prosvete.

 Da li u medijskim nastupima prof. dr Jove Bakića, jednog od ideologa uličnih protesta i blokada beogradskih ulica ima protivzakonitih elemenata i da li se Katedra za sociologiju Filozofskog fakulteta ogradila od njegovih monstruoznih izjava?

 Obrazloženje. Naime, prof. dr Bakić, jedan od perjanica zloupotrebe uličnih protesta i blokada ulica kontinuirano već nekoliko godina rečima nedostojnim čoveka vređa predsednika Republike, Aleksandra Vučića, i preko dva miliona i 224 hiljade građana Republike Srbije i poziva na brutalno nasilja, nezapamćeno u istoriji školstva i pedagoških ideja u Srbiji.

 Jovo Bakić je 5.12.2012. godine izjavio, citiram – da bi voleo da Aleksandra Vučića i preko dva miliona 224 hiljade građana Republike Srbije, koji ga podržavaju, juri po ulicama, završen citat.

 Tu izjavu ponovio je više puta u nekoliko godina i ne samo to, u satanizaciji Aleksandra Vučića uvaženi profesor ide dalje. Tako je jednom svom masterantu dao master rad pod naslovom – Uloga „Pinka“ i „Hepija“ u stvaranju kulta vođe i analiza sadržaja gostovanja Aleksandra Vučića u emisijama „Teška reč“ i „Ćirilica“.

 Poštovani narodni poslanici, zamislite da sam ja svom masterantu dao master rad sa temom – uloga Katedre za sociologiju Filozofskog fakulteta u Beogradu u reprodukovanju kulta neznanja, primitivizma i prostakluka i analiza medijskih nastupa prof. Jove Bakića? Naravno da mi ne pada na pamet da pravim sprdnju od nastave nauke i ustanove na kojem radim.

 Ko je prof. Bakić preporučio masterantu sociološke izvore ili literaturu za taj rad? Je li to direktno mešanje politike u nastavu i univerzitet? I ne samo to, Jovo Bakić ide dalje u svojoj brutalnosti, vređanju i sejanju mržnje i nasilja. Tako je maja 2023. godine izjavio, citiram – da će Aleksandra Vučića i njegove pristalice juriti po ulicama i da će plivati po Savi i Dunavu, završen citat.

 Takve monstruozne izjave govorile su ustaše kada su ubijene Srbe, Rome i Jevreje bacale u reku Savu u Jasenovcu sa natpisom, citiram – putuj za Jovanu pijacu u Zemunu, završen citat.

 U medijskim napadima pridružio mu se i akademik Dušan Teodorović koji stalno zagovara nasilje i ispoljava mržnju prema Aleksandru Vučiću i građanima Republike Srbije i državi Srbiji.

 Tako je 29. aprila 2023. godine izjavio, citiram – da Aleksandar Vučić ima evidentne poremećaje čiji bi karakter trebali da ispitaju psihijatri, završen citat. Ta ljudska gromada od akademika je 22.7.2020. godine izjavio, citiram – Kosovo nije sastavni deo Srbije, završen citat, a 23.2.2019. godine – da je Aleksandar Vučić huligan i nevaspitan.

 Nadalje, 28.7.2019. godine dao je podršku da se Nevena Đurić, narodni poslanik, pretuče, a preporučio građanima, citiram, da tuku svoju decu, završen citat. Poštovani akademik treba da zna da se deca ne tuku, nego vaspitavaju.

 Tako je 5. marta 2020. godine uporedio građane Republike Srbije sa stanovnicima Nacističke Nemačke i Adolfom Hitlerom, završen citat. Ta ljudska i moralna gromada od akademika napao je Zdravka Čolića samo zato što je pevao u jednom privatnom hotelu za predsednika Aleksandra Vučića i tako pokazao mržnju prema samostalnim umetnicima.

 Ta gromada od akademika napao je Momčila Bajagića Bajagu samo zato što je pevao za svoj grad i nazvao njegove pristalice varvarima. Ta moralna gromada, akademik Dušan Teodorović je 31.5.1999. godine dobio otkaz na Saobraćajnom fakultetu zbog nedolaska na posao. Stavio se na čelo Petooktobarskog puča i za vreme bombardovanja otadžbine pobegao iz zemlje u državu koja nas je bombardovala. Posle bombardovanja vratio se u zemlju. Danas verovatno iz njegovih nastupa vidimo da radi za tu zemlju koja nas je bombardovala.

 Mislili se, postavljam pitanje, SANU ograditi od monstruoznih, primitivnih medijskih nastupa svog akademika?

 Na kraju, dajemo punu podršku Srbima na KiM da istraju u odbrani svog imena i prezimena, svojih vekovnih ognjišta. Ujedno dajemo i podršku predsedniku Aleksandru Vučiću u vođenju politike mira, politike bezbednosti, ekonomskog napretka i teritorijalnog integriteta, modernizacije, vojne neutralnosti Srbije. To je naš srpski put, samostalni koji ne zadire u tuđa dvorišta, jer Aleksandar Vučić dobro zna da se tuđim putem kući ne dolazi.

 Živela Srbija. Živeo Aleksandar Vučić.

 PREDSEDNIK: Nastavljamo sa radom.

 Obaveštavam vas da je sprečen da sednici prisustvuje narodni poslanik Dani Zoltan.

 Nema ukazivanja na povrede Poslovnika u ovom delu sednice. Pročitajte taj Poslovnik.

 Saglasno članu 86. stav 2. Poslovnika Narodne skupštine obaveštavam vas da je ova sednica sazvana u roku kraćem od roka utvrđenog u članu 86. stav 1. zbog potrebe da Narodna skupština što pre razmotri predloga akata iz utvrđenog dnevnog reda.

 Poštovane dame i gospodo narodni poslanici, uz saziv sednice Trećeg vanrednog zasedanja Narodne skupštine Republike Srbije u Trinaestom sazivu, koja je sazvana na zahtev 106 narodnih poslanika, saglasno članu 106. stav 3. Ustava, članu 48. stav 3. Zakona o Narodnoj skupštini i članu 249. Poslovnika Narodne skupštine, dostavljen vam je zahtev za održavanje vanrednog zasedanja Narodne skupštine sa određenim dnevnim redom sadržanim u tom zahtevu.

 Za sednicu Trećeg vanrednog zasedanja Narodne skupštine Republike Srbije u Trinaestom sazivu određen je sledeći

D n e v n i r e d

 1. Izveštaj o nadzoru programa komercijalnih pružalaca medijskih usluga za periodu od oktobra 2022. godine do kraja marta 2023. godine sa posebnim osvrtom na izveštavanje u slučajevima nasilja u televizijskim programima, koje je podnelo Regulatorno telo za elektronske medije sa Predlogom zaključka Odbora za kulturu i informisanje od 17. maja,

 2. Predlog odluke o obrazovanju anketnog odbora radi utvrđivanja činjenica i okolnosti koje su dovele do masovnih ubistava u Osnovnoj školi „Vladislav Ribnikar“ i na teritoriji Smedereva i Mladenovca u Malom Orašju i Duboni, utvrđivanje propusta u vršenju nadležnosti i preduzimanju odgovarajućih radnji, utvrđivanja odgovornosti nadležnih lica i predlaganja mera, koje je podneo narodni poslanik Radomir Lazović,

 3. Predlog za glasanje o nepoverenju članu Vlade, ministru unutrašnjih poslova Republike Srbije, koji je podneo 61 narodni poslanik.

 Prelazimo na rad po ovom dnevnom redu.

 Primili ste izveštaj o nadzoru programa komercijalnih pružalaca medijskih usluga za period od oktobra 2022. godine do kraja marta 2023. godine sa posebnim osvrtom na izveštavanje u slučajevima nasilja u televizijskim programima, kao i Predlog zaključka Odbora za kulturu i informisanje od 17. maja 2023. godine.

 Poznato vam je vreme za raspravu.

 Molim poslaničke grupe, ukoliko to već nisu učinile da odmah podnesu prijave za reč sa redosledom narodnih poslanika.

 Saglasno članovima 192, 238. stav 3. i 4. Poslovnika, otvaram jedinstveni pretres o izveštaju.

 Reč ima predstavnik predlagača Nebojša Bakarec.

 NEBOJŠA BAKAREC: Poštovani predsedavajući, poštovane dame i gospodo narodni poslanici i poštovani građani.

 Još jednom ću izraziti saučešće porodicama svih stradalih u dve tragedije. Posebno u ovom trenutku, posle jučerašnjeg dana moram da uputim podršku našim sestrama i braći na Kosovu i Metohiji. Juče smo videli kako se Srbi junački bore protiv trupa NATO, KFOR-a i Kurtijeve fašističke policije. Videli smo goloruki srpski narod protiv do zuba naoružanih NATO, KFOR i albanskih jedinica.

 Samo da podsetim da je predsednik Srbije predvideo ove događaje pre četiri dana i kao vrhovni komandant oružanih snaga je pre četiri dana potpisao naredbu o podizanju borbene gotovosti jedinica Vojske Srbije na najviši nivo i naredio im hitan pokret u pravcu administrativne linije sa Kosovom i Metohijom zbog Kurtijevog terora nad Srbima.

 Prekjuče je u emisiji ili nakjuče u emisiji „Hit tvit“ na TV Pink, predsednik Vučić je opet tačno predvideo teror Kurtija i Kfora. Da se nažalost setimo da su najmanje 52 Srbina povređena. Teško je povređen sa dva metka u leđa Dragiša Galjak iz Kosovske Mitrovice, jedan od lidera Srpske liste dr Dragiša Milović je zadobio višestruke telesne povrede od udaraca u grudi, trbuh i noge isto kao i Časlav Sofronijević.

 Srbija sebi ne sme da dozvoli da uđe u sukob sa NATO i mora da sačuva mir. Srbija će sačuvati mir. Sa druge strane Srbija će zaštiti Srbe na Kosovu i Metohiji. To je politika predsednika Vučića.

 Moram samo da pomenem da je reakcija razočaravajuća opozicije, da je ona štaviše sramotna. Upravo na ovaj događaje na Kosovu i Metohiji, dakle opozicija i njihovi Šolakovi mediji, to je levi deo opozicije, su za eskalaciju sukoba na Kosovu okrivili predsednika Vučića, a ne krivca fašistu Aljbina Kurtija. Ispalo je da levi deo srpske opozicije podržava Kurtija i radi isto što i on, destabilizuje Srbiju u okviru zadatog hibridnog rata.

 Reakciju te leve opozicije najbolje opisuje stav volje i njihovog organizatora nasilnih protesta Srđana Milivojevića, koji je optužio Srbiju i Vučića za haos na Kosovu i Metohiji i izjavio je „Ovako to izgleda kada ratni huškaš Aleksandar Vučić realizuje parolu „mir, stabilnost – Vučić“. Ni desna opozicija nije bila mnogo bolja, oni su juče uveče, njih par stotina izašli na „Gazelu“ i blokirali autoput. To je potpuno luda reakcija. Umesto da odu na Kosovo, jer tvrde da su branitelji Kosova, oni su blokirali srpski autoput. Dakle, reakcija i leve i desne opozicije na događaje, na nasilje nad Srbima je bila potpuno antisrpska.

 Pošto danas krećemo sa novom sednicom i ponovo krećemo raspravu od tačke 2. što je normalno, jer je ova sednica sazvana opet na zahtev opozicije, sa tačkama koje je zahtevala opozicija, pošto smo juče prekinuli ovu tačku, tehnički je nemoguće, moramo da je započnemo ponovo. Lista će početi ponovo, svi ovlašćeni predstavnici će govoriti ako žele, ponovo i kao što vidite, na vaše veliko zadovoljstvo i ja govorim ponovo.

 Tako da moram da podsetim da smo juče čuli da je predsednik Odbora za kulturu i informisanje iz opozicije podneo neopozivu ostavku na mestu predsednika i člana Odbora juče na sednici Skupštine. To pokazuje da on nije dorastao toj ulozi. Lično sam mu na sednicama Odbora uvek govorio da ga mi iz SNS nikada nećemo smeniti, upravo našom dobrom voljom i da će ako želi zauvek biti tu, u ovom mandatu, normalno. Juče je bivši predsednik Odbora izneo niz neistina koje se tiču ove tačke dnevnog reda, pa sam dužan da se osvrnem kratko na to. Rekao je da mu ništa nije bilo omogućeno na sednicama Odbora. to je besmislena izjava zbog toga što je predsednik Odbora sazivao sednice Odbora po svojoj volji, on je određivao dnevni red. Dakle, sve mu je bilo dozvoljeno.

 Samo da vam pomenem jedan primer, on je npr. prošle godine sazvao sednicu o „Informeru“, sednica je održana, većina uopšte nije skinula tu tačku. Da podsetim da me je upravo bivši predsednik Odbora predložio za ovu ulogu, za izvestioca Odbora, na čemu sam mu zahvalan.

 U svom jučerašnjem govoru bivši predsednik Odbora je rekao, citiram – ničega nema u izveštaju. Međutim, pet minuta kasnije u svom govoru on je kontradiktorno pohvali deo izveštaja, kako je rekao – izveštaj je o nacionalnim frekvencijama. Takođe, moram da pomenem i to je poslednja stvar sa tim u vezi, pominjao je ironično da će na televizijama ubuduće biti prikazivani neki TV rijaliti, borbe pasa je pomenuo i dvoboje testerama. Znate, dvoboj testerama, taj rijaliti smo već gledali 2019. godine, izveo ga je upravo predsednik Odbora i cela opozicija, kada je sa testerama upala u RTS, maltretirala, prekinula rad javnog servisa, nezavisnog javnog servisa, prekinuli su novinarima motornim testerama. Dakle, taj rijaliti smo već gledali.

 Što se tiče dosadašnje rasprave o REM-u, ona je pokazala da nijedan od deset predstavnika poslaničkih grupa koje su juče, možda i ranije, u četvrtak govorili, uopšte nije govorio o dnevnom redu, tj. o izveštaju REM-a. Oni su tražili taj izveštaj, nisu uopšte govorili, uzmite da je to vreme bilo neko deset puta po 20 minuta. Niko o tome.

 Dakle, govorili su predstavnici opozicije o Vučiću, protestima, RTS-u, nasilju, Kosovu, a upravo su oni tražili raspravu o REM-u. Inače, moram da podsetim građane, a i sve vas koji nisu bili ovde, opozicija je tokom četvrtka i juče pravila haos, pogotovo u četvrtak, pištala u pištaljke, udarala o klupe i rukama i nogama, urlala, okretala leđa, napuštala sednicu. Sve kao razmaženo i obesno dete. Sada je nova sednica, međutim, pojavili su se novi zahtevi. Nadam se da će naša draga opozicija pristojno da se ponaša.

 Novi zahtevi su da je umesto sada izveštaja REM-a se traže ostavke REM-a. To je opozicija isto na onom dogovoru poslaničkih grupa na Kolegijumu mogla da traži. Mogli su da traže tačku ostavka Saveta REM-a, nisu tražili. Tražili su izveštaj o radu REM-a i izveštaj o radu medija. To je novi zahtev.

 Novi zahtev koji čujemo na protestima je i da se uvedu sankcije Rusiji. Samo pitam ovaj desni deo opozicije - da li on podržava ovaj novi zahtev, a to je uvođenje sankcija Rusiji? Ja ću podsetiti, u svetlu ovih događaja od juče, sve je povezano, i pitaću - da li bilo ko veruje da se događaji odvijaju slučajno? Pa, ni slučajno. Mislim, tragedije koje su se desile pre više od tri nedelje su bile samo povod koji je bio potreban planerima specijalnog rata protiv Srbije. Vučić je, naime, isuviše tvrd i vešt pregovarač u vezi Kosova i Metohije i Vučić ima isuviše jake argumente za neuvođenje sankcija Rusiji. I zbog toga ruše Vučića, odnosno da bi oslabili Srbiju. I onda je Zapad posegao za hibridnim ratom, iskoristio je tragedije, organizovao je deo opozicije, omogućio je opoziciji besomučnu podršku Šolakovih medija u Srbiji, ali i u Hrvatskoj, BiH i svih medija na albanskom delu Kosova. Da li je to bilo slučajno? Ni slučajno.

 Znači, stranci su, pazite, organizovali masovne dojave o bombama i školama i bolnicama Srbije i to je, upravo smo juče čuli, ja sam danas pročitao to saopštenje sa Kosova, naravno albanskog dela Kosova, su došle te lažne dojave iz drugih, stranih država. Da li je to slučajno? To nije slučajno.

 Dakle, stranci su, podsećam, i to imamo silne dokaze, opoziciji na demonstracije doveli hiljade demonstranata iz Hrvatske i drugih država i dokaz najbolji je ona vijećnica prosvjednica Nikolina, koja je iz Zagreba, "sasvim slućajno", došla da prosvjeduje ovde u Beogradu, kako to oni kažu. Da li je to bilo slučajno? Pa, ni slučajno.

 Inače, već deset dana su trajali, završili su, srećom, trajali su besprizorni napadi na patrijarha, na SPC, čak i na pokojne patrijarhe Pavla i Irineja. Da li je to bilo slučajno? Ni slučajno.

 I da li su Kurti, KFOR i NATO juče i prethodnih dana sprovodili nasilje, grozotno nasilje protiv Srba na Kosovu slučajno? Nisu ni slučajno. Podsetiću da s tim u vezi i u direktnoj vezi armije SAD-a i NATO-a 22. maja su započele ogromnu vojnu vežbu "Difender" koja traje deset dana, u šest država Balkana, koje se sve graniče sa Srbijom, sa preko 30.000 vojnika, plus ono što se vojnika nalazi u tzv. lažnoj državi Kosovo, gde ih ima oko 4.000, gde se inače i odvija ova vojna vežba, dakle, u epicentru te preteće NATO vežbe je Srbija. Da li je ovo što su juče izveli NATO i KFOR deo njihove vežbe "Difender"? Ja pitam to.

 Opozicija inače krivi REM, to smo takođe slušali danima, kao uzročnika nasilja u društvu i kao uzročnika dve tragedije u kojima je ubijeno 18 ljudi. U prethodnoj raspravi su, pazite, svi diskutanti iz opozicije za nasilje krivili REM, bez greške su ih krivili. Znači svi, mislim, stvari, znate, stoje sasvim drugačije. Podsetiću samo na par primera. Opozicija je od 2018. godine, što je strašno, dakle, to je stvarno nasilje koje dešava u našim gradovima, dakle, opozicija je izvršila 76 napada na prostorije SNS, uz nanetu ogromnu štetu. Utvrđeno je da su to uradili pripadnici opozicije. Pretnje smrću iz opozicije predsedniku Vučiću, članovima njegove porodice i svima nama iz SNS-a, traju već šest godina. Podsetiću vas da je utvrđeno, da su nadležni organi utvrdili, da su pripremana najmanje dva atentata na predsednika Vučića, sa poznatim datumima izvršenja. Prvi na dan otvaranja spomenika Stefanu Nemanji, 27. 1. 2021. godine i drugi na dan 15. 2. 2023. godine, kada je uhapšen i snajperista Dejan Bobaček, pre nego što se uputio u Beograd, sa željom da odstreli predsednika Srbije, na mitingu opozicije, naravno.

 Tragedije su samo izgovor opozicije da ruši Vučića da bi oslabila Srbiju, blokiranje, da vam ja kažem, mostova i međunarodnog auto-puta, blokada RTS-a, to nema nikakve veze sa tim što je jedan poremećeni dečak ubio deset ljudi, a posle toga je poremećeni mladić, inspirisan ovim prvim ubistvima, ubio još osmoro ljudi. Za to REM ne snosi bilo kakvu krivicu, za ove dve tragedije, niti RTS, pa niti, na primer, ova Skupština. Možemo i svemir da proglasimo da je kriv, jednostavno, krive su ubice, naravno, krivi su njihovi roditelji, kriv je eventualno neki pojedinac u školi koji je imao možda neka saznanja, eventualno neko okruženje šire i tako dalje.

 Samo što se tiče REM-a i RTS-a, mi iz SNS imamo mnogo više razloga da budemo nezadovoljni radom REM-a i RTS-a nego opozicija. Mi smo prosečno veoma malo prisutni na RTS-u, pogotovo kada se posmatraju sve redakcije, a ne samo ona informativna. Jednostavno, ne postoji dodirna veza između dve tragedije i protesta koji opozicija izvodi jer, podsetiću vas, jednako tako 2020. godine laži i glasine o neuvedenim zdravstvenim merama su bile samo izgovor za tadašnje proteste i za napad na Skupštinu, kada je pokušano paljenje Skupštine, kada je pet dana napadana Skupština i kada je opozicija povredila 140 ljudi.

 Dakle, besmisao protesta, kratko ću o tome, koji protestuju protiv REM-a, tražili su izveštaje REM-a, i protestanti i njihovi organizatori, naravno, govori o tome da je novi zahtev uvođenje sankcija Rusiji, a da se na protestima pojavljuju parlamentarni ljotićevci i pripadnici zabranjenog „Obraza“ Mladena Obradovića, koji se fanatično protive sankcijama Rusiji, ja bih rekao, sasvim ispravno. Ali šta će oni na protestima u kojima se traže sankcije Rusiji?

 Moram da podsetim da kao primer ovog opozicionog nasilja koje je skoro došlo, pre neki dan, opoziciona korisnica „Tvitera“ pisala je komentarišući čuveni skup SNS i „Nada Srbije“, koji se odigrao u petak pred 250.000 ljudi. Ona je napisala javno na „Tviteru“ i svi mediji su to preneli, citiram: „Da li ste vi svesni da se mi od ovih ljudi, FIZIČKI razlikujemo. Fizionomija lobanje nam je različita“. Na to njena sagovornica dodaje: „To moj muž i ja redovno govorimo“, kraj citata. Dakle, članovi opozicionih stranaka, evo, članica stranke Saše Jankovića, bivšeg predsednika te stranke i Sergeja Trifunovića – Marija Maja Er piše na „Tviteru“ nekoliko svojih iskaza, ona je političarka, dakle, ima oznake stranke tamo, piše kako je prošla kroz skup SNS i kako je osetila smrad simpatizera SNS.

 (Radomir Lazović: Jel ovo u izveštaju? Čita tvitove.)

 Da podsetim, radi se o primerima nacističke eugenike i promociji rasne superiornosti, što je bila zvanična politika u Nacističkoj Nemačkoj. Nacisti su u svojoj ideologiji govorili o različitim oblicima lobanja, jer gde je kao lobanja pravilna njih nadljudi, arijevaca, dok je lobanja podljudi, nižih ljudi, nepravilna i liči na majmunsku. Dakle, to je bila ideologija nadljudi i podljudi, na nemačkom se to kaže ubermensch i untermensch.

 Dakle, protesti su pokazali, i to je sasvim jasno, i to je upravo u ovoj raspravi o medijima, o REM-u značajno da kažemo, pokazali su ko predvodi slabu, posvađanu i podeljenu opoziciju i ko u stvari traži ostavke celog REM-a i zbog čega traži ostavke REM-a. Zato što REM neće da dodeli nacionalnu frekvenciju. A kome? Šefu protesta, šefu opozicije, a to je tajkun Šolak i njegova TV „N1“ i „Nova S“. Dakle, ove dve televizije su, komandno-operativni prenosi, direktni njihovi, su pokazali da su oni komandno-operativni centar protesta, što je legitimno, oficiri na terenu su urednici i novinari ove dve televizije, sve je umreženo, povezano, sve se stiče u masteru televizije. Stranke opozicije koje ovde sede su puki izvršioci, a nažalost, građani su svedeni na puke statiste.

 Novi izveštaj REM-a je, da podsetim još jednom, sačinjen na zahtev opozicije. Izveštaj je urađen izuzetno profesionalno, vrlo brzo, za nekoliko dana, zato što je to opozicija tražila. Da podsetim, REM nije nadležan za internet, a inače opozicija se pritužuje upravo na nasilje na internetu. Pa znate kako, na to u svetu ne može niko da utiče. Dakle, zlonamerno, još jednom ću podcrtati, se preuveličavaju uticaji rijaliti programa. Procente sam govorio, sad neću. Samo ću reći – „B92“ nema rijalitija, TV „Prva“ ih ima malo, manje od 6%, „Hepi“ oko 11%, ali nema više „Parove“, već godinu i po dana, „Pink“ je odustao od svog rijalitija „Zadruga“, kao deo mera države, predsednik Vučić je zamolio i preporučio vlasniku privatne TV „Pink“ da prestane da prikazuje „Zadrugu“, što je Željko Mitrović prihvatio.

 Ovde je jedna poslanica, kada smo imali pitanja, zlonamerno tumačila nešto što sam ja izgovorio, pa ću je ja sad pocrtati. Dakle, Željko Mitrović, evo to sam već rekao, je odlučio da svoje interese, interese kompanije „Pink“ podredi interesima države. Nisam govorio o bilo kakvom profitu, niti o bilo čemu. Znači, i do sada stotinama puta, pošteno je to da kažemo, Željko Mitrović je pokazao svoju humanost donirajući robu i novac hiljadama ljudi. Uz to, Mitrovivićeve kompanije pomažu gotovosti i odbrani Srbije proizvodeći vojne i civilne dronove.

 Međutim, ni ova mera države i kompanije „Pink“ nije po volji opozicije i opozicione stranke su pokazale u dosadašnjoj raspravi po 1. tački i po ovoj 2. da se protive razoružanju, jedan korpus, to je desna opozicija, dok se deo leve opozicije protivi povećanju broja policajaca u školama. U stvari, neće niko ni jednu meru, od opozicije. Jedinu meru koju traže to je glava predsednika Vučića, po mogućnosti otkinuta, po odluci ideologa i lidera opozicije, Firera Milovana Brkića.

 Dakle, opozicija traži samo ukidanje rijalitija na televizijama sa nacionalnom frekvencijom. Da je iskrena u svojim namerama opozicija bi tražila ukidanje rijalitija na svim televizijama. Dakle, i rijalitija „Survajver“ na televiziji „Nova S“.

 Evo, kaže – mi smo, uzmite da smo mi, ali nismo mi, Željko Mitrović je ukinuo na molbu predsednika Vučića svoj rijaliti „Zadruga“. Hajde da vas čujem da zamolite Šolaka da ukine svoj rijaliti „Survajver“. Naravno, vi to ne smete da učiniti. Ni jedan pripadnik opozicije, ni jedna stranka, ni leva, ni desna, zato što bi vas Šolak da to učinite prognao sa njegovih televizija, tv „N1“ i tv „Nova S“, a vaša popularnost se bazira isključivo na boravku na tim televizijama. Mislim, to je vrlo licemerno.

 Takođe, opozicija pominje, i to smo čuli u raspravi i o ovoj tački, o REM-u, da su rijaliti uvedeni 2010. godine. Nije tačno. Rijaliti su uvedeni 2006. godine, uveo ih je žuti multikom tajkun 2006. godine. Tada je bio šef kancelarije predsednika Borisa Tadića, predsednika žute stranke. On je doveo deset rijalitija, imao je ogromne firme. Opozicija, koja je tad bila vlast, i sve ove žute stranke, njihovi derivati, se nisu usudili da svom, opet budućem lideru, žutom multikom tajkunu, zatraže da ne uvede svoje rijalitije. Nisu tada tražili i zabranu rijalitija.

 (Tatjana Manojlović: Vreme.)

 Opozicija…

 Da, vreme. Hvala vam.

 Ja sam ovlašćeni predstavnik, opet ne znate. Znači, prisutni ste ovde godinama, u ovoj Skupštini, a ne znate Poslovnik. Molim vas, naučite Poslovnik.

 Opozicija, podsetiću, stalno napada REM i proganja članove REM-a. Dakle, izloženi su dehumanizaciji, satanizaciji, uključujući i članove porodica ljudi iz REM-a. Evo, citiraću samo šta je 2018. godine tadašnji predsednik NUNS-a u „Danasu“, Šolakovom listu, napisao. Krajnje odvratno citiram – Zekićeva fatalana, to je predsednica Saveta REM-a. Fatalna savetnica svekolikog političkog šljama u zemlji. Citiram dalje – stoga na konstataciji da posao koji obavljaju kurve smatram daleko časnijim i čistijim od radnji koje obavljaju ona i njen partner, kraj citata. Krajnje odvratno. Svi u opoziciji su pozdravili ovu izjavu.

 Članovi Savete REM-a si naravno izloženi ovim pretnjama i, kako bih rekao, dehumanizaciji. Tako je dva puta na zgradi u kojoj stanuje porodica zamenika predsednika REM-a, Milorada Vukašinovića, u Novom Sadu, na toj zgradi pored ulaza je nacrtan ogroman kukasti krst, gde je izjednačen sa REM-om, i to dva puta. Policija je utvrdila u istrazi da je kukaste krstove iscrtavao pripadnik opozicije Nebojša Zec iz Novog Sada.

 Već sam rekao, i ponoviću – REM nije savršen, a jedan poslanik je to protumačio da sam ja rekao da je REM loš i da nije dobar. Ne, opet kažem, REM nije savršen, to ne znači ovo što je taj gospodin rekao.

 Znači, naše primedbe na REM se odnose na rad luksemburških medija, Šolakovih, koji rade, proizvode i emituju program u Srbiji i uopšte nisu u nadležnosti REM-a, međutim nisu ni u čijoj nadležnosti, što je nemoguće.

 Neodrživo je da mediji koji proizvode i emituju program u Srbiji nisu ni u čijoj nadležnosti. „Junajted grupa“ koja je vlasnik svih ovih televizija, „Junajted medija“ brutalno krše Zakon o elektronskim medijima, Zakon o oglašavanju i državi Srbiji to nanosi finansijsku štetu od više stotina miliona evra unazad niz, mnogobrojni niz godina.

 Dakle, da bi izbegli nadležnost srpskog regulatora oni se lažno predstavljaju kao prekogranične televizije, čime izbegavaju svoje obaveze. Ti kanali, „Junajted medija“ i „Junajted grupa“ nisu prekogranični, nisu ni domaći i uopšte nemaju dozvole regulatora, čak ne plaćaju ni naknadu organizacijama koje štite autorska i druga prava.

 Ono što je najgore, ovako ne regulisani mediji, ovi piratski mediji već devet godina, govorim samo o televizijama, emituju i propagiraju mržnju i nasilje sa televizija TV „N1“ i TV „Nova S“ i najčešće targetiraju predsednika Republike i članove njegove porodice, a državni budžet je godinama uskraćen za stotine miliona evra.

 Znači, za kraj, jednostavno ponoviću – predlažem Ministarstvu informisanja i telekomunikacija, REM-u i RATEL-u, jer je to sve u njihovoj nadležnosti, da utvrde da li su televizijski i kablovski kanali „Junajted grupe“ i „Junajted medije“ registrovani u skladu sa zakonom, da li krše neki zakone i druge propise i da li se stvarno emituju ili se reemituju i svoje programe, dakle, iz Srbiji ili iz Luksemburga?

 Molim ove tri institucije da o ovome obaveste Narodnu skupštinu Srbije koja je nadležna za REM i RATEL i da obaveste Vladu Srbije.

 Za kraj – mislim da je ova rasprava, i drago mi je što je sad mirno, pokazali smo svi zajedno da Srbija neće stati. U petak na našem sjajnom skupu, skupu nade za Srbiju smo pokazali šta je to pristojna Srbija pred 250.000 ljudi. U subotu je predsednik, Vučić, na skupštini SNS ispunio svoje obećanje da će od šeste te skupštine SNS neko drugi voditi SNS. Čestitam novom predsedniku SNS, Milošu Vučeviću na izboru i da kažem – Kosovo je Srbija. Živela Srbija. Hvala vam.

 PREDSEDNIK: Zahvaljujem.

 Poslovnik. Idemo redom. Prvo, Tatjana Manojlović.

 TATJANA MANOJLOVIĆ: Član 106. stav 1. – govornik želi da priča samo o tački dnevnog reda.

 Mi smo ovde sve čuli, samo ne ono što se odnosi na izveštaj REM-a. A kada je govornik već govorio i o Kosovu i Metohiji, lepo bi bilo da je rekao da je Srpska lista, ćerka firma SNS-a zapravo svojim statutom i statusom priznala nezavisno Kosovo.

 PREDSEDNIK: Da li vi to sada replicirate?

 TATJANA MANOJLOVIĆ: Ne repliciram, samo govorim, a i to je jedna od dokaza kršenja Zakona o elektronskim medijima da televizija koje su predmet izveštaja REM-a tzv. izveštaja, zapravo su prekršile svoju zakonsku obavezu i nisu izvestile građane Srbije da je Srpska lista zapravo kosovska politička organizacija, kao i neke druge.

 PREDSEDNIK: Znači, obračunavate se i sa Srpskom listom i sa Nebojšom Bakarecom?

 TATJANA MANOJLOVIĆ: Tako je.

 PREDSEDNIK: I, to vam je povreda Poslovnika?

 TATJANA MANOJLOVIĆ: O svemu drugom je govorio, gospodin koji je vaše lice. Ovo je lice SNS. Ove bljuvotine koje je Bakarec govorio to je lice SNS.

 PREDSEDNIK: Vodite računa o tome šta izgovarate.

 TATJANA MANOJLOVIĆ: Sve ove bljuvotine koje je izgovorio. Vi ste ga izabrali da vas predstavlja danas ovde na ovoj sednici.

 PREDSEDNIK: Vi ste svoje lice, rekao bih, upravo pokazali, između ostalog time što ste drvlje i kamenje sručili na Srpsku listu, koja kao što ste videli se nalazi u prvom redu kada Kurtijeve naoružane falange krenu da biju Srbe.

 Tako da ako su to vaši zajednički protivnici, svaka vam čast i ako je to pravo lice vaše i vaše stranke i na tome svaka čast.

 Pošto ovo što ste sada uradili nikakve veze nema sa povredom Poslovnika iz formalnih razloga vas pitam, da li treba da se glasa.

 TATJANA MANOJLOVIĆ: Da, treba.

 PREDSEDNIK: Treba, dobro.

 Obaveštavam vas da je ovo bilo vreme vaše poslaničke grupe.

 Idemo dalje. Izvolite.

 DANIJELA GRUJIĆ: Zahvaljujem se, poštovani predsedniče.

 Reagujem povodom člana 107. stav 1, reč je o dostojanstvu Narodne skupštine i reagujem povodom dovođenja u pitanje ugleda dosadašnjeg predsednika Odbora za kulturu i informisanje.

 Ovde je spomenut detalj sa sednice koja je održana 3. oktobra. Verujem da ste i vi morali da znate da ta sednica zapravo nije održana, odnosno da je dnevni red pao, kada je trebalo da se raspravlja o „Informeru“ i još drugim srodnim tačkama koje se tiču situacije u našem području informisanja.

 Smatram da ste u tom smislu trebali da reagujete, jer je reč o neistini koja je ovde izrečena.

 Zahvaljujem se.

 PREDSEDNIK: O neistini da li je održana sednica Odbora ili da li je usvojen dnevni red, na to je trebalo da reagujem?

 Da li je usvojen dnevni red na sednici Odbora za kulturu, stvarno me to pitate?

 Ne znam šta bih vam rekao.

 Da li treba da se glasa za član 107?

 Rekli ste šta te imali, bili ste u programu.

 Reč ima Marina Lipovac Tanasković.

 Izvolite.

 MARINA LIPOVAC TANASKOVIĆ: Hvala, predsedavajući.

 Mislim da ste član 108. povredili, stav 1.

 Ne bih da ulazim u repliku i da ispričam šta je prethodni govornik pričao i šta je sve iznosio u svojih 25 minuta izlaganja, s obzirom da ste vi bili na 13 minuta tog izlaganja, ali verujem da ste razumeli dosta stvari koje je rekao, ali ja bih vas zamolila kao nekoga koga smatram izuzetno inteligentnim da u par prosto proširenih rečenica nam kažete šta je to bila odluka, odnosno šta je to bio Predlog zaključaka ovog Odbora, s obzirom da ono sve što je pričao prethodni govornik mi nismo shvatili šta je bilo na tom Odboru i šta je Zaključak tog Odbora.

 PREDSEDNIK: Tražite od mene da vam pročitam Zaključak Odbora?

 Da li ste dobili vi taj zaključak odbora? Dobili su svi narodni poslanici. Ako treba, obezbedićemo vam dodatnu kopiju. Verujem da umete da čitate.

 Da li treba da se glasa za član 108?

 (Marina Lipovac Tanasković: Da.)

 Glasaćemo i za 108.

 Obezbedićemo vam primerak Predloga zaključka koji je dostavio Odbor.

 Reč ima Radomir Lazović.

 RADOMIR LAZOVIĆ: Hvala za reč, predsedavajući.

 Hteo bih da ukažem na kršenje člana 27.

 Dakle, ja bih samo hteo da vidim da li bi možda mogli da se dogovorimo da vi reagujete makar kada govornik optužuje druge narodne poslanike da pozivaju na ubistvo ljudi i nešto?

 Hajde makar neki standard da ovde utvrdimo, pa kada gospodin Bakarec govori o različitim uvredama i na najpodmukliji, podli način nekako se obraća drugim narodnim poslanicima, hajde barem da se dogovorimo da kada optužuje nekoga za pozive na ubistvo, da bar tada bi reagujete. Možemo li to da se dogovorimo, gospodine predsedavajući?

 Hajde bar taj neki nivo da zadržimo ove Narodne skupštine, da to nije primereno i da svakako niko ovde ne misli smrt ili bilo šta drugo drugoj osobi i da na neki način vi to sankcionišete.

 Nemam velika očekivanja od vas. Zaista nemam. Ovde je izrečeno svašta. Da li može bar ovo da ne bude dozvoljeno u Narodnoj skupštini?

 Evo, molim vas, ako možete to da mi vrlo jednostavno odgovorite, bez komentara, upadica, vaših šaljivih dosetki? Prvo, nisu smešne, drugo, nemate pravo da govorite sa te pozicije.

 Pogledajte kako je gospodin Zukorilić lepo čovek sišao s te govornice, seo tamo, govorio.

 Ponašajte se prema Poslovniku ako možete i, ako možete, odgovorite mi da li možemo barem ovaj standard da poštujemo da niko nikoga ne optužuje da poziva na nekakve smrti i slično.

 Hvala puno.

 PREDSEDNIK: Što se tiče stvari na koje pozivate, znate vi jako dobro na šta pozivate. Znate jako dobro, i vi i vaša stanka.

 Evo vam ga i Srđan Milivojević iza vas. Da li ste ikada drugačije, osim aplauzom, odgovorili na to?

 E, vidite, kada neko primeti da te stvari radite, nemojte da se žalite što je primetio, nego svoju glavu zapitajte šta sve iz nje može da se od tih stvari čuje i vidi.

 Dakle, to vam je odgovor na ono što niste zadovoljni sadržajem, a pošto ste ovo iskoristili da se obraćate meni na ne znam kakav način i čemu to treba da služi, čestitam vam, to je onda vreme vaše poslaničke grupe.

 Glasamo li za 27?

 Šta je sad? Ne možete da odlučite?

 Da li se još neko javlja za reč?

 Reč ima Ivana Parlić.

 IVANA PARLAĆ: Predsedniče, kolege su vam skrenule pažnju na to da ste prekršili niz članova, između ostalog i član 100.

 Kolege su vam ukazale na to da mi zaista ne vidimo koji deo ovog izlaganja je izveštaj, pa smo vas zamolili da vi to kažete.

 Koji deo ovog izlaganja je izveštaj? Eto, mi možda grešimo, ali mi u ovome prepoznajemo mentalno zlostavljanje i duhovno nasilje. To je ono protiv čega smo se mi okupili da se borimo. Kako vi to ne vidite? Ovo je mentalno nasilje nad narodom Srbije. Mi smo navikli, mi, evo, trpimo. Slušamo danima. Slušamo tri dana iste stvari.

 PREDSEDNIK: Vi se borite protiv nasilja sa sve ovim što je pozivao na ubistvo tuđe dece na čelu?

 Sve mi je to potpuno jasno, ali pošto to nikakve veze nema sa raspravom ovom sada, ovo je vreme vaše poslaničke grupe, takođe.

 Glasamo li za član 100?

 (Ivana Parlić: Da.)

 Glasamo i to.

 Ko još želi da na pametan način potroši vreme svoje poslaničke grupe?

 A nema vas više?

 Eto, vidite kako se odmah opametimo, kako smo se odmah opametili.

 (Poslanici opozicije aplaudiraju.)

 A to aplaudirate jer ste zadovoljni kako ste potrošili ova četiri ili pet puta po dva minuta od svojih poslaničkih grupa?

 Drago mi je što ste zadovoljni. Ovo vam je bilo najpametnije danas.

 Samo nastavite, slobodno.

 Prelazimo na predsednike, odnosno ovlašćene predstavnike poslaničkih grupa.

 (Zoran Lutovac: Povreda Poslovnika!)

 Samo trenutak, ima još pokušaja.

 Zoran Lutovac.

 ZORAN LUTOVAC: Gospodine Orliću, rekli ste narodnoj poslanici – da li Skupština treba da se izjasni o vašoj intervenciji za povredu Poslovnika i ona je rekla da treba, a onda ste vi rekli – oduzeću vam vreme.

 PREDSEDNIK: Koji član, gospodine Lutovac?

 ZORAN LUTOVAC: Član 110.

 PREDSEDNIK: Šta je 110.

 ZORAN LUTOVAC: Pa, valjda znate šta je član 110? Mera oduzimanja reči.

 PREDSEDNIK: Mera oduzimanja reči?

 ZORAN LUTOVAC: Jeste.

 PREDSEDNIK: Kome sam ja oduzeo reč sada?

 ZORAN LUTOVAC: Poslanici.

 PREDSEDNIK: Oduzeo reč?

 ZORAN LUTOVAC: Jeste.

 PREDSEDNIK: Da li vi znate šta je mera oduzimanja reči, gospodine Lutovac?

 ZORN LUTOVAC: Znači, vi ste njoj rekli – da li da…

 PREDSEDNIK: Ne znate.

 ZORAN LUTOVAC: Molim vas, dozvolite da završim.

 PREDSEDNIK: Pročitajte član 110.

 ZORAN LUTOVAC: Znači, vi ste priznali da je po Poslovniku…

 PREDSEDNIK: Nemojte da vičete tamo, Miketiću.

 ZORAN LUTOVAC: Da li mogu da završim?

 PREDSEDNIK: Da završite?

 ZORAN LUTOVAC: Priznali ste da je po Poslovniku, jer ste rekli – da li treba da se izjasni Skupština? Kada je ona rekla da treba, onda ste vi rekli – oduzimam vam vreme od poslaničke grupe. To ne može. Izvinite, to ne može.

 PREDSEDNIK: Dobro, minut i 11 sekundi ponovo vreme vaše poslaničke grupe.

 Da li hoćete da glasamo za član 110?

 (Zoran Lutovac: Ovo je bezobrazluk!)

 Nećete?

 Dobro.

 Da ponovim pitanje – da li se neko javlja za reč od predsednika, odnosno ovlašćenih predstavnika poslaničkih grupa?

 Reč ima Usame Zukorlić.

 (Radomir Lazović: Naučite od čoveka nešto.)

 Imate nekih problema, Miketiću?

 Izvinite, gospodine Zukorliću. Nadoknadićemo vreme. Nećemo ovo da računamo u vaše vreme ovlašćenog predstanvika.

 Gospodine Miketiću, te probleme ne rešavate tako što vičete iz klupe, da naučite i vi nešto, ni vi, ni Lazović. Za vikanje iz klupe ima nešto što predviđa Poslovnik.

 Da li želite to da radimo?

 (Đorđe Miketić: Hteo sam da vas pitam nešto.)

 Ne želite?

 Pitajte u sebi.

 Izvolite, gospodine Zukorliću.

 USAME ZUKORLIĆ: Predsedavajući, pre nego nastavimo, da li smo završili sa pitanjima i prešli po tački dnevnog reda? Da li sada govorimo po tački dnevnog reda?

 Dame i gospodo narodni poslanici, sada ću po prvi put imati prilike da govorim o onome što sam i promišljao svih ovih dana povodom stravičnih dešavanja koji su se dogodili u Beogradu, Mladenovcu i generalno u Republici Srbiji.

 Zaista, šta reći mudro, pametno u jednoj veoma teškoj situaciji u kojoj bi trebali da se kanimo politikanstva i pokažemo saosećajnost, pokažemo osetljivost za temu koja je potresla građane u Republici Srbiji, bez obzira na nacionalnost i veroispovest.

 Promišljajući šta mudro kazati u jednoj takvoj situaciji, odlučio sam kao neko ko je završio versku školu da vam citiram stih ajet iz časne knjige Kurana, ajet koji govori o ubistvu, o ubijanju i nešto što verujem da mnogi od vas ili većina vas niste znali da piše u Svetoj knjizi Muslimana: „Ako neko ubije nekoga ko nije ubio nikoga i ko ne čini nered na zemlji, kao da je cijeli svijet ubio. A ako neko bude uzrokom da se nečiji život sačuva kao da je cijeli svijet sačuvao“. Na ove reči ću nadovezati i šestu božju zapovest iz Biblije, koja glasi: „Ne ubij“. U tom duhu ću i koncipirati moje obraćanje, sa željom da nešto mudro kažemo i da građani koji nas slušaju imaju koristi, imamo mi pozitivan impuls na njih.

 S obzirom da je tema mediji, cilj je sistemska prevencija. Uloga medija je veoma važna. Iz tog razloga i tema rijaliti programa u Republici Srbiji treba da bude tema o kojoj će se govoriti.

 Ono što hoću pre svega da podvučem jeste da mi ovde generalizujemo stvari. Kada kažemo – rijaliti program, svi automatski mislimo da se to po automatizmu odnosi na nešto štetno, loše i nešto što treba ukinuti i zabraniti. Međutim, rijaliti program u osnovi, ne ovaj koji mi danas gledamo, vidimo, u Srbiji, na zapadu, on je kao ideja trebao da bude da građanima iz zabavnih i edukativnih razloga približi život nekih ljudi, određene grupe ljudi, način na koji oni vide, razmišljaju, žive i on je u samim svojim začecima čak imao i edukativnu konotaciju. Vremenom je to proisteklo u ovo što mi danas vidimo.

 Sam poziv na ukidanje rijalitija može da bude problematičan zato što postoje bar u teoriji rijaliti programi koji su korisni i koji mogu da budu pozitivni. Zato ja savetujem sve oni koji traže ukidanje rijalitija – bolje je da traže da se zakonski uredi sadržaj rijaliti programa i da se u takvim programima zabrani prikazivanje nasilja, vulgarnosti, nemorala i svake vrste destrukcije.

 Kad su u pitanju mediji, generalno podržavam da se u medijima zabrane psovke, prikazivanje brutalno neodgovorno prikazivanje i reklamiranje nasilja. Država Srbija će trebati da uvede neke mere koje će regulisati način prikazivanja nasilja na TV programima.

 Smatram pozitivnim ono što je predsednik Srbije, Aleksandar Vučić, kazao na skupu „Srbija nade“ da će se ukinuti rijaliti program na televiziji Pink. To jeste pozitivan iskorak koji će doprineti barem malo, nadam se, podizanju stepena promocije morala odnosno smanjenja stepena promocije nemorala na televizijama.

 Takođe, potrebno je urediti i zakonski ograničiti, onemogućiti medijima da u afirmativnom obliku promovišu ljude koji su počinili krivična dela kao što su ubistvo, kao što je silovanje, kao što je pljačka i da se ljudima koji su osuđeni, osuđeni krivično, sve vrste krivice, pa čak i ratni zločini, onemogući promocija na medijima. Mediji imaju veliku ulogu, međutim, nije dovoljno regulisati program, programske šeme na televizijskim ekranima.

 Sve ovo o čemu sam govorio, i da se reguliše, mi imamo izazove, jer naša deca imaju mobilne telefone, pristup internetu, pristup aplikacijama, pristup socijalnim mrežama i sve to mogu pratiti i deca i ljudi i drugim putevima, ne samo putem televizijskih ekrana, tako da je ovaj izazov mnogo veliki i važan.

 Nije dovoljno urediti samo medije, već i uloga roditelja, uloga škola, uloga stručnih lica, uloga, čak ne čujem dok se toliko spominje, verskih zajednica, koja je veoma bitna i svakako uloga državnog sistema.

 Kad su u pitanju škole, potrebno je podržati škole određenim merama, kao što su uvođenje odgojnog programa u škole. Škole ne trebaju biti samo obrazovne ustanove, već odgojno obrazovne ustanove. Zatim, podržati psihologe i pedagoge u tim školama, da oni imaju značajniju ulogu u radu sa decom i organizovati u školama, ovo iznosim kao predlog, pa možda bude od koristi faktorima koji mogu to implementirati na terenu, u školama treba pokrenuti programe obuke prepoznavanja nasilja, gde ne samo psiholog i pedagog, nego i nastavnici i svo školsko osoblje treba biti obučeno kako da prepozna potencijalnog izvršioca nasilja i na koji način adekvatno da postupi u tom slučaju.

 Država treba uložiti i podržati razvoj klinika koje se bave mentalnim zdravljem i, kao što rekoh, ne toliko spominjane verske zajednice i njihova uloga u ovom slučaju. Smatram da bi država trebala da uključi verske zajednice u dugoročno rešavanje ovih problema, da koordinira sa verskim zajednicama. Zašto? Zato što verske zajednice mogu da dopru i da prodru do onih umova ljudi do kojih ne dopire državni sistem kroz svoje verske aktivnosti na terenu.

 Država u saradnji sa verskim zajednicama treba imati zajedničke programe promocije tolerancije, nenasilja i generalno pacifizma.

 Kad je u pitanju država, želim i tu ukazati par stvari. Smatram pohvalnim što je državni sistem prikupio preko 50.000 komada nelegalnog oružja. Srbija je prema statistikama ili u samom vrhu ili prva u Srbiji po oružju po glavi stanovnika.

 Prošla su vremena kada je trebalo da bude stanovništvo masovno naoružano i ako treba stanovništvo da je bezbedno o bezbednosti stanovništva će brinuti državna policija i državna vojska.

 Smatram i podržavam pooštravanje mera zakonskog držanja oružja i naročito smatram da je potrebno uvesti posebne mere za držanje oružja od strane lica koja su vršila krivična dela ili imali bilo kakav vid iskazivanja nasilničkog ponašanja, a posebno osobe koje imaju poteškoće sa metalnim zdravljem.

 Podržavam, takođe, da se pooštre kazne za ubice, čak slušajući u jednom trenutku izlaganje predsednika Srbije Aleksandra Vučića, kada je kazao da razmišlja da traži da se vrati smrtna kazna, na tren sam i ja osetio potrebu da ga podržim u tome. Mi treba u društvu da znamo i osećamo da su krivična dela, kao što je ubistvo, nešto najstrašnije što neko može učiniti ovoj državi.

 Pozitivno je što će se povećati broj policajaca u školama. Verujem da će doprineti javnom redu i miru, ali ne mogu da ne kažem, kao Bošnjak, da je potrebno da se u mestima gde žive nesrpske nacionalne zajednice ujednači u ustanovama bezbednosti broj pripadnika nacionalnih nesrpskih zajednica.

 Govorio sam u poslaničkom pitanju u Priboju. Mi u Priboju imamo situaciju gde policajci čine nasilje, ponašaju se nasilnički. U tom Priboju, gde živi 20% Bošnjaka, svega 2% Bošnjaka možda i manje radi u policijskoj upravi i mi trebamo da imamo više pripadnika nacionalnih zajednica u redovima policajaca da bi se i ti policajci upoznali sa pripadnicima drugih naroda i u svojoj službi, što bi uticalo i na njihovu pacifizaciju.

 Molim vas da vodimo računa o svim ovim stvarima, da stvari ne pratimo, ne gledamo samo iz svog ugla i da nas ne boli samo ono kada je vezano za moj narod. Ubijeni Srbi nisu ništa manje vredni od ubijenih Bošnjaka, niti ubijeni Bošnjaci manje vredni od ubijenih Srba. Svi su oni građani Republike Srbije i trebamo se odnositi pravedno.

 Na sve to, zaključiću govor predlogom, da bi na paket mera koje je predložio predsednik Srbije i Vlada Republike Srbije, potrebno je pružiti podršku porodicama ubijenih kroz sistemska rešenja i kroz materijalno, logističku podršku. Zahvaljujem.

 PREDSEDNIK: Pretpostavljam da su sve prijave za reč, pošto niko ne signalizira drugačije?

 Idemo dalje sa ovlašćenima.

 Reč ima Đorđe Pavićević.

 Izvolite.

 ĐORĐE PAVIĐEVIĆ: Hvala vam.

 Znači, na ovoj resetovanoj raspravi u stvari čuli smo još i neke nove detalje. Ja bih samo na početku podsetio zašto smo se mi ovde okupili. Znači, okupili smo se da raspravljamo o tome šta se dogodilo u Srbiji, zašto se to dogodilo i da li smo nešto možda pogrešili kada se to dogodilo. Prosto podsećam vas na to zato što vladajuća većina očigledno misli da je sve o njima ili da je sve o njihovom predsedniku i da se sve tiče skupljanja ili gubljenja glasova i rejtinga.

 Mi smo tražili raspravu jer su naša Vlada i nadležni ministri, i to je zaista izuzetnost naše Vlade, jedini ikada u ovakvoj situaciji, bez ikakve analize ili pre bilo kakvog ozbiljnog uvida požurili da javnosti saopšte da su bezgrešni, da saopšte da niko nije kriv za tragediju koja se dogodilo, da su za to krive nekakve bezlične sile, poput interneta, dark veba posebno, da su za to krive uvezene zapadne vrednosti, kultura naoružavanja i pucanja koja je karakteristična za Srbiju. Znači, niko od nadležnih, niko od onih ljudi koji su mogli da deluju ili rade nešto drugačije.

 Takođe smo tokom sednice čuli od te iste bezgrešne predsednice Vlade da je jedan univerzitetski profesor opasniji od TV „Pinka“ i svih televizija sa nacionalnom frekvencijom i da postoji neki tajkun koji ugrožava Srbiju, pa valjda zbog toga Milomir Marić mora da nosi oružje u studiju i maše njime, da funkcioneri i pripadnici vladajuće većine zbog toga se slikaju naoružani sa pištoljima i automatskim oružjem koje je, inače, zabranjeno, valjda da brane državu od njega. Onda nam je došla kazna, a to je bezgrešni ovlašćeni predlagač za ovu tačku dnevnog reda koji, na primer, tvrdi da su se građani naoružali 5. oktobra i da sada nose to oružje na protestima. Da li su, recimo, Bajatović ili ovi drugi koje smo videli na slikama, takođe, uzeli to oružje 5. oktobra i da li onda to oružje nose okolo na ovaj način?

 Čuli smo i razne druge fantastične misaone konstrukcije. Od istog ovlašćenog predlagača imamo ovu konstrukciju – opozicione korisnice „Tvitera“, na primer. Da li postoji vladajuća korisnica „Tvitera“? Recimo, postoji jedna Jelena Karleuša koja se slikala sa ministrima i slikala se na mitingu koji je bio ovde ispred Skupštine i koja je pisala one grozne stvari koje je pisala. Niko od nas ne tvrdi da su svi predstavnici vladajuće većine isti kao Jelena Karleuša ili da svi misle isto kao Jelena Karleuša, ali bih zamolio isto tako da se ne misli za sve opozicione predstavnike da misle kao opoziciona korisnica „Tvitera“. Tu reč prvi put čujem, pa moram da je ponovim.

 Dragi predstavnici i predstavnice vladajuće većine, kada govorite takve stvari, kada radite takve stvari, a ono što bih želeo da vas pitam jeste – šta branite i koga štitite kada branite ovaj Izveštaj ili kada besramno napadate druge ljude, one koje smatrate svojim političkim neprijateljima ili bilo koga za koga smatrate da može da vam ošteti rejting, pa bio on u ovoj sali, bio član neke partije ili organizacije ili ne?

 Hajde da vidimo o čemu se tu radi. Hajde najpre nekoliko reči da kažem o tom Izveštaju. Kada smo kod toga, imao bih jedno pitanje – da li je neko video Oliveru Zekić, možda? Ona nam je poslala ovaj Izveštaj, ali valjda nam se sada sveti time da slušamo Nebojšu Bakareca koji ne pokušava da govori o onome što je napisano u ovome Izveštaju, nego zloupotrebljava svoje mesto da prebaci ovu raspravu i da mi sada govorimo o N1 ili „Novoj S“ ili nečemu drugom.

 Gospodo, zakažite sednicu o tome, pa ćemo razgovarati. Sada razgovaramo o Izveštaju REM-a, a šta piše u izveštaju REM-a? Pa piše, na primer, da su se TV „Pink“ i TV „Hepi“ malo popravili u odnosu na raniji period i da bi im predsednica Saveta REM-a dala možda neku slabu, ali prelaznu dvojčicu i da onda u stvari je sve u redu i sa „Pinkom“ i sa „Hepijem“.

 Na primer, za TV „Prvu“ ili TV „B92“ ne kaže da čak zaslužuju i tu prelaznu dvojčicu, ali valjda nema veze, biće nekakav popravni ispit, pa će i oni dobiti prelaznu ocenu, a u međuvremenu će da emituju svoj program i da gledamo ono što oni emituju.

 Dragi predstavnici većine, da li možda štitite odsutnu Oliveru Zekić i Savet REM-a i njihov revnosni politički rad i poslušnost i ono što je jako važno njihovo konstantno nepoštovanje zakona i konstantno izvrgavanje čak i one regulacije koju sami su doneli i koja uredno visi tamo, uredno je okačena na sajtu? Recimo, tamo možete naći, na primer, da se 2015. godine vodila rasprava o rijalitijima, ali to je plaćala EU, pa je bio verovatno neki dobar projektić iz koga je moglo da se uzme neki novac i da su oni obećali da će u stvari neke stvari ići samo iza ponoći.

 To je bilo pre osam godina, ali se ništa u međuvremenu nije desilo, ali imamo sada obećanje Željka Mitrovića da će se deisti čim se završi finale „Zadruge“, zakazano neposredno pre finala „Lige šampiona“ u fudbalu.

 Ono što takođe možda branite, jeste da li branite programe TV „Pinka“ ili TV „Hepija“, na primer? Da li branite ono što piše u Izveštaju da jesu ti programi, pa ako ih ne gledate, ako pročitate Izveštaj mogli ste svašta saznati unutra. Mogli ste saznati da tamo ima naučno-obrazovanog ili kulturno-umetničkog programa u emisijama kolažnog tipa, na primer. To su vam one emisije, na primer jutarnji program ili jutarnji program vikendom, pa kada Jovana Jeremić valjda stavi naočare, onda je to naučno-istraživački program, kada Sarapa stavi prst na čelo onda je to takođe naučno-istraživački program, a najobrazovaniji program je verovatno onaj kada Jovana Jeremić govori sa ove ovde govornice sa koje govore predsednik Vlade ili predsednica Vlade ili predsednik ili predsednica države ili kada sedi na vašem mestu, na primer, tu i obraća se gledaocima „Pinka“.

 Da li štitite možda Željka Mitrovića ili Milomira Marića ili Dragana J. Vučićevića i njihovo pravo da nekažnjeno lažu, obmanjuju i sluđuju javnost u Srbiji, dok u stvari, dok kako predsednik države kaže gube novac teško stečen i teško zarađeni novac koji će izgubiti ukidanjem ovih rijaliti emisija koje su obećali da će ukinuti?

 E pa dragi predstavnici i predstavnice većine, prosto to nam recite, recite nam kada branite ove izveštaje, da li branite sve ove stvari? Da li onda kada napadate nas ili napadate one koji su ovde odsutni, bili to tajkuni, univerzitetski profesori ili neki novinari, da li u stvari štitite sve ove ljude? Da li štitite sve njihove interese i da li štitite njihove zarade u tom smislu?

 Da li onda u stvari ovo što nam radi Olivera Zekić i Savet REM-a jeste nešto što zajedno sa na primer TV „Pinkom“ ili TV „Hepijem“ jeste nešto što vi zdušno pozdravljate i podržavate u odnosu na način na koji se možemo informisati i na način na koji možemo koristiti elektronske medije da bi se ljudi i obrazovali i saznali nešto i dobijali kulturne i druge sadržaje koje bi trebalo da dobijaju zato što ti mediji imaju nacionalnu frekvenciju i imaju obavezu time što koriste neko javno dobro da to rade?

 Hvala vam. Ja bih voleo da u budućoj raspravi u stvari mnogo više toga čujemo o ovim stvarima, a manje o ljudima i o ljudima koji su odsutni i o stvarima koje…

 (Narodni poslanik dobacuje s mesta: Sve vreme pominješ ljude koji su odsutni.)

 Oliveru Zekić, da, koja bi trebala da bude ovde, da, i koji nemaju veze sa tačkom dnevnog reda. Hvala.

 PREDSEDNIK: Reč ima predstavnik predlagača, Nebojša Bakarec.

 NEBOJŠA BAKAREC: Hvala vam.

 Poštovani predsedavajući, neću ja koristiti to pravo, nego repliku samo dva minuta pošto me je prethodni govornik pomenuo, neke stvari su mu nejasne pa ću mu kratko objasniti, dva minuta je dovoljno.

 Dakle, niko nikada iz vlasti tokom ove tri nedelje od tragedije nije pominjao neke bezlične sile kao uzročnike. Apsolutno nismo, uvek smo rekli šta su uzročnici, pre svega ubica, pa njegovi roditelji, pa rođaci, pošto je i toga bilo u ovim tragedijama kod ubice iz Mladenovca i eventualno okruženje, uvek je to bilo jasno i preduzeli smo niz mera.

 Vi kažete – opozicioni korisnici „Tvitera“, nešto vam nije jasno, ta moja oznaka. Znate šta, pa i sam „Tviter“, to je ukinuo, ali je označavao provladine medije širom sveta, srećom je to ukinuo. Postoje opozicioni korisnici „Tvitera“, naveo sam vam, kad sami sebe označe. Moji, recimo, profili su označeni sve kao SNS, ja privatnih nemam, svi su politički. Tako i pojedini mnogi korisnici iz opozicije stave svoje oznake stranačke, pa su to opozicioni korisnici „Tvitera“.

 Nego da vas pitam, kad vi razgovarate sa svojim kolegom Jovom Bakićem na fakultetu, da li podržavate vi njegovo nasilje, pretnje? Kad razgovarate, kažete li – baš ti je to dobro, Jovo, to si sjajno uradio?

 Poslednje moje pitanje vama, da li držite časove čoveku koji sedi ispred vas, koji je završio samo srednju školu? Vi ste univerzitetski profesor, to je sjajno, on vas predvodi, možda je on bolji od vas, ali ja ne vidim da je bolji. Međutim, pitam vas, da li mu držite časove da bi mogao da završi fakultet pošto je u 46. godini i dalje student? Da li ste mu objasnili kao profesor Filozofskog fakulteta norme u vezi lažnog predstavljanja, pošto je on u ovu Skupštinu ušao lažno se predstavljajući kao radnik u kulturi, što nije ništa i kao dizajner, a nije, nego je student poljoprivrede? Hvala.

 PREDSEDNIK: Dva minuta, reč ima Đorđe Pavićević.

 ĐORĐE PAVIĆEVIĆ: Hvala.

 Vrlo radu ću vam odgovoriti. Naravno da sam sa kolegom Jovom Bakićem razgovarao, mada nije isti fakultet na kojima radimo. On se bavi inače desničarskim partijama. Napisao je veliku knjigu o desnici u Evropi i raspravljamo o tome. Čak smo raspravljali i o ovome što je rekao, ali ja sam njemu to lično rekao šta mislim o tome, i siguran sam da ni on… Naravno da ne mislim da treba nekoga juriti po ulici, nisam siguran da su sve njegove tvrdnje bile da treba nekoga juriti po ulicama, ali da ne ulazim u raspravu o tome pošto ovo nije rasprava o Jovi Bakići i ne treba da bude rasprava o Jovi Bakiću i nije rasprava ni o vama. Rasprava je o ljudima koji su pretrpeli tragediju i o ljudima kojima treba na neki način pomoći i o tome da li Vlada i institucije čine sve to kako treba.

 Što se tiče ovog drugog pitanja, vrlo radu ću vam odgovoriti. Kolega ispred mene zaista nije završio fakultet, ali to meni nikako nije problem. Čak sam i ponosan što nikada recimo niko od nas nije insistirao na sticanju diploma na način na koji mnoge vaše kolege, uključujući i ministre u Vladi, jesu sticale takve diplome i zaista ovde se na prste ruke u nekim situacijama mogu se nabrojati ljudi u Vladi na primer koji su regularno obavili svoje obrazovanje i zaista bih voleo da možda jedno dana o tome i raspravljamo.

 PREDSEDNIK: To je bilo dva minuta. Vi ste čekali. Dva minuta, izvolite.

 MARINA RAGUŠ: Hvala, gospodine predsedniče.

 Kada smo o temi, o dnevnom redu i šta je zaista bio duh pokretač ove sednice, koju ste vi kao predstavnici opozicije tražili, da to je bila nečuvena tragedija u osnovnoj školi i u Smederevu i Mladenovcu, masakr kakav Srbija ne pamti - šta je država uradila? Odmah na lice mesta je izašla ministarka zdravlja, posle nje ministar Ružić, ministar prosvete, koji je podneo ostavku, Skupština usvojila i konstatovala, vrlo brzo posle njih i ministar Gašić, ali nekako je medijski njegov dolazak na lice mesta bio izgubljen vrlo verovatno u prevodu.

 Dolazak premijerke i određenih resornih ministara koji su ovde nekoliko dana odgovarali na sva moguća pitanja svih vas predstavlja čin odgovornosti. Nijednog momenta prva dama Vlade Srbije ili prvi ministar Srbije nije rekla da beži od odgovornosti, da beži od ostavke ili bilo čega sličnog.

 Postavljalo se pitanje - zašto samo ministar unutrašnjih poslova, zašto ne cela Vlada? Evo, mi nudimo, predsednik Republike vas je pozvao, sve vas stranačke prvake na dijalog, od REM-a do cele Vlade. Svako će podneti svoju odgovornost.

 Međutim, ono što je važnije za građane Srbije, vidite, roditelji te ubijene dece su sinoć u predsedništvu sa predsednikom Republike i svim nadležnim organima pričali o svojim zahtevima koji apsolutno nemaju nikakve veze sa vašim. E, toliko o tome.

 PREDSEDNIK: Hvala.

 Reč ima Ilo Mihajlovski.

 ILO MIHAJLOVSKI: Hvala predsedniče.

 Poštovane poslanice, poslanici, poštovani predstavnici medija, uvaženi građani, u ime Partije ujedinjenih penzionera, poljoprivrednika i proletera Srbije, PUPS – Solidarnost i pravda, najiskrenije želim da izrazim iskreno saučešće porodicama nastradale dece u školi „Ribnikar“ i porodicama mladića na području Smedereva, Mladenovca i porodici mladića u Priboju.

 Danas je na dnevnom redu prva tačka dnevnog reda – Izveštaj o nadzoru programa komercijalnog pružalaca medijskih usluga za period od oktobra 2022. godine do kraja marta 2023. godine sa posebnim osvrtom na izveštaj o slučajevima nasilja na televizijskim programima, koje je podnelo Regulatorno telo za elektronske medije sa predlogom zaključka Odbora za kulturu, informisanje od 17. maja 2023. godine.

 Naša generacija i mlađe generacije bile su svedoci velikih promena u oblasti televizije kao medija. Od vremena kada je bio samo jedan televizijski kanal došli smo do toga da danas u Srbiji imamo više desetina manjih ili većih televizijskih kuća, koje prave od jednog do više desetina zasebnih televizijskih kanala, a kada se na to dodaju i inostrani kanali dolazimo do broja od više stotina televizijskih kanala sa najrazličitijim sadržajima. Samim tim jasno je koliko je ova oblast značajnija i kompleksnija za odnos između emitera i države.

 Za postupak i način na koji se emituju programi odgovorni su urednici koji uređuju programe i plasiraju u javnost, da li su to televizije, Internet ili novine. Regulatorno telo za elektronske medije ima nezahvalnu funkciju da prati, nadgleda i drži sva emitovanja u zakonskom okviru. To nije lak posao ako se ima u vidu da se emituju više stotina televizijskih programa.

 Regulatorno telo za elektronske medije treba da prati i analizira sve programe i pravovremeno da reaguje na pokušaje koji se neposredno prave u toku emisije. Zato potenciram da su najodgovorniji vlasnici televizije i urednici koji pripremaju emisije, a REM u drastičnim slučajevima mora da deluje brže i odlučnije.

 Moram da istaknem da je REM za ovo kratko vreme od oktobra 2022. do 17. maja 2023. godine dostavio iscrpni Izveštaj o četiri emitera koji smo mogli da pročitamo u podnetom Izveštaju.

 Mi nemamo razloga da ne verujemo podacima koje je dostavio REM. Sva četiri emitera u najvećoj meri drže se emitovanja sadržaja koje je propisao zakon i podzakonski akti, te sopstvenim planovima, elaboratima emitovanja.

 Iako u ovom konkretnom slučaju REM je u relativno kratkom vremenskom roku uspeo da dostavi podatke koji čine ovaj Izveštaj, na skoro svim ovim kanalima je učešće zabavnih programa, rijalitija, informativnih programa koji u zbiru dostižu i preko 80 do 90% emitovanog sadržaja, ja imam razumevanja za ovakvu vrstu sadržaja. Ona je plod pre svega činjenice da ove televizije nastoje da ugode ukusu i željama svoje publike, a to smo upravo svi mi građani, dok su sa druge strane najpopularniji sadržaji iz oblasti sportskih prenosa i novih filmskih ostvarenja odavno visoko komercijalizovani pa se stoga emituju na uskospecijalizovanim kablovskim kanalima koji imaju više novca da plate autorska prava i prava prenosa.

 No, to ne mogu biti opravdanja ovim emiterima za to što svoje programe, programske šeme nastoje da upućuju najjeftinijim produkcijama. Mislim da se i pored toga ne može rukovoditi samo finansijskim kriterijumima kada se kreiraju programski sadržaji. Možda mladim generacijama televizija kao medij nije interesantna. Nama starijima ona to svakako još uvek jeste. Naša generacija je ranije i te kako gledala televizijski program. To rado čini i danas, pa ako smo možda prerasli emisije obrazovnog programa, mislim da bi veliki broj pripadnika najstarije populacije rado voleli da vide i više dokumentarnih i naučnih emisija.

 Moj kolega Hadži Milorad Stošić je dao određene predloge u tom pravcu i ja bih dodao još neke. Ako je izgovor to što snimanje i emitovanje ovih emisija nije finansijski isplativo, nadam se da se možemo složiti da bi se trebala izdvojiti i određena finansijska sredstva za snimanje takvih sadržaja. Isto važi i za obrazovne programe.
 Možda su naši mladi sada više okrenuti internetu i na njemu traže odgovor na pitanja koja ih interesuju. Ako bi se više pažnje posvetilo ovim programima, ako bi se izdvojila sredstva za takve emisije savremenih producenata i da na pravi način obrade interesovanje i probleme mladih, onda bi se moglo očekivati da bi ovi programi bili više gledani i imali više uticaja među tom populacijom.

 Sa druge strane, da bi sagledali širu sliku, mi smo svedoci dramatičnog porasta senzacionalističkih izveštaja o raznim sociopatološkim pojavama, poput ubistva, samoubistva, kao i raznih formi nasilja i nasilničkog ponašanja. Iako je u završnom delu ovog Izveštaja REM dostavio da se ovim pojavama u elektronskim medijima daje manje prostora nego u štampanim medijima, toga ipak ima i na televizijama, neretko i u udarnim, najgledanijim terminima.

 Mislim da to nije dobro, jer se time promovišu takve pojave i pojedinci koji ih čine i daju im se na značaju, pogotovo, ovde bi emiteri morali biti svesni da sloboda izveštaja uređivanjem programa nije i ne može biti apsolutna i da bi se oni morali biti svesni svoje uloge na formiranje društvenih vrednosti.

 U nadi da će ovi događaji uticati na sve nas, da podignemo svoj nivo svesti kada je reč o ovome i da ćemo u perspektivi dobiti kvalitetniju strukturu televizijskih programa, naša poslanička grupa PUPS – Solidarnost i pravda u danu za glasanje podržaće ovaj Izveštaj REM-a. Zahvaljujem na pažnji.

 PREDSEDNIK: Hvala gospodina Mihajlovski.

 Reč ima Boško Obradović.

 BOŠKO OBRADOVIĆ: Poštovane kolege narodni poslanici, poštovani građani Srbije, danas je Prva sednica vanrednog zasedanja Narodne skupštine. Obzirom da smo juče završili Redovno prolećno zasedanje, danas je jedina tema Prve vanredne sednice moralo biti aktuelno stanje na Kosovu i Metohiji.

 Pokušavao sam na Kolegijumu svih šefova poslaničkih grupa i vlasti i opozicije da predložim nešto ovako, ali nažalost nisam naišao na razumevanje ni kolega iz vlasti, ni kolega iz prozapadne opozicije, ali mislim da je moj predlog bio veoma konstruktivan, da najpre imamo vanredno zasedanje na temu Kosova i Metohije. Još ranije je to obećano od strane predsednika Narodne skupštine da ćemo se baviti francusko-nemačkim sporazumom, a sada moramo i o ovom aktuelnom krizom na severu Kosova i Metohije, a da onda druga vanredna sednica, ovog vanrednog zasedanja bude posvećena ovim tekućim temama kojima se inače bavimo.

 Mislim da smo napravili krupnu grešku, da građani Srbije od nas očekuju da zauzmemo stav po pitanju svega onoga što se dešava na Kosovu i Metohiji i u tom smislu samo ću vas podsetiti na konkretne mere koje aktuelno državno rukovodstvo još uvek nije uzelo ni da razmatra, a koje smo predložili kao državotvorni blok patriotske opozicije, a to je pre svega prekid bilo kakvih daljih pregovora u Briselu, gde su apsolutno svi na strani kosovske nezavisnosti, prelazak na razgovore o Kosovu i Metohiji isključivo u formatu SB UN gde imamo podršku Rusije i Kine.

 Zato ne možemo da razumemo zbog čega ne pozivate ruskog i kineskog predsednika da se direktno uključe u ovaj problem. Zašto ne tražite vanrednu sednicu SB UN, jer je Rusija predsedavajuća do kraja meseca maja i sigurno bi to bilo povoljno po našu državu i zašto ne poništavate sve ove štetne i protivustavne dosadašnje sporazume od briselskog, preko vašingtonskog do francusko-nemačkog koji su nas doveli u ovu situaciju, kao što nas je vaš kontramiting od petka kad ste 1000 Srba izmestili sa severa Kosova i Metohije ka Beogradu zbog ličnih stranačkih interesa i omogućili skidanje srpskih zastava i zauzimanje uopšte srpskih državnih institucija na severu Kosova i Metohije od strane albanske separatističke i terorističke vlasti?

 Dakle, mislim da je vreme da skrenemo pažnju Narodne skupštine Republike Srbije na ono što se dešava na Kosovu i Metohiji. Prosto je neverovatno da još uvek nemamo, mesecima nemamo sednicu nadležnog skupštinskog Odbora za Kosovo i Metohiju zato što Milovan Drecun konstantno opstruiše bilo kakvo zasedanje Odbora za Kosovo i Metohiju i javnu raspravu o onome što se dešava na Kosovu i Metohiju.

 Zaista je to neshvatljivo da mi danas dok naši sugrađani na Kosovu i Metohiji svojim telima brane srpske državne institucije, najviši državni dom ovog naroda i države ne raspravlja o tome kako mi u svemu tome možemo da im pomognemo, šta država Srbija treba još da uradi. Jer, očito on što ste vi radili za ovih 11 godina vlasti nas je dovelo u ovu situaciju. Očito da vaše mere i vaši pregovori, vaši pregovarači, vaše oslanjanje na EU i NATO ne donose nikakve rezultate, a Rusiju i Kinu praktično ne smete da pozovete u pomoć iz meni zaista nepoznatih razloga.

 U tom smislu, još jednom vas pozivam da ovo zasedanje preusmerimo na temu Kosovo i Metohiju i da što pre ovde imamo i predsednika republike i da što pre imamo ovde tekst francusko-nemačkog sporazuma i aneksa iz Ohrida, iz koga se jasno vidi da sve ovo što se dešava se dešava po francusko-nemačkom sporazumu koji je Aleksandar Vučić prihvatio 27. februara u Briselu.

 Ono što posebno boli jeste ovo poniženje koje svi mi ovde trpimo zbog ovakvog ponašanja REM-a koje kad god je trebalo da interveniše u poslednjih 11 godina vaše vlasti, uvek je propustilo da interveniše i da zaštiti zakon od onih koji ga konstantno krše, a dobili su nacionalne frekvencije za svoje televizije.

 Podsetiću vas da je ovaj sastav REM-a ponovo dao nacionalne frekvencije istim televizijama koje su godinama unazad kršile sve propise za to da uopšte imaju televiziju sa nacionalnom frekvencijom. Dakle, ove televizije prema izveštaju REM-a krše Zakon o elektronskim medijima, krše Pravilnik o minimalnim uslovima za pružanje medijske usluge i kriterijumima za odlučivanje u postupku izdavanja dozvole za pružanje medijskih usluga na osnovu sprovedenog javnog konkursa i krše čak i sopstveni programski elaborat na osnovu kog im je izdata dozvola za nacionalnu frekvenciju.

 Sve to ovaj REM trpi i dozvoljava. Kao što je ovaj sastav REM-a onaj koji je godinama trpeo kršenje zakona od strane ovih televizija. Ove televizije jednostavno ne emituju program za koji su dobile dozvolu. Nema dečijeg programa, nema kulturno-obrazovnog programa, nema dokumentarnog programa, nema programa za mlade, nema programa za maloletnike, nema ničega što su se obavezali da će imati u svom programskom sadržaju. To REM trpi. To REM dozvoljava. Ne samo to, iznova im daje nacionalnu frekvenciju.

 To je isti onaj sastav REM-a koji je za dve od ove četiri televizije sa nacionalnom frekvencijom koje su u svoje vreme dobile dozvole kao dečije televizije. Mislim na Pink i na Hepi, a pretvorile su u monstruozne, propagandne centra aktuelne vlasti i širitelje najgoreg govora mržnje protiv svakoga ko drugačije misli od aktuelne vlasti.

 Ne znam da li postoji uporedni primer u evropskoj praksi, da isti vlasnik ima dve televizije sa nacionalnom frekvencijom, u ovom trenutku u Srbiji. Recite mi, zar i to nije dovoljan razlog da ovaj Savet REM-a odavno bude smenjen, ako već nemaju časti i osnovnog ljudskog i moralnog dostojanstva da sami podnesu ostavke?

 Ono što posebno želim da istaknem jeste da je u sred ovog haosa koji se dešava u našoj državi, posle ovakve dve ogromne tragedije koje smo doživeli, u sred ovog haosa koji se dešava na Kosovu i Metohiji, REM imao vremena da se bavi, za njih najvažnijom temom, a to je tema da dnevni list „Informer“ dobije dozvolu za kablovsku televiziju, za televiziju „Informer“.

 To mi govori samo dve stvari. Prva je, da je panika u redovima vladajućeg režima, da su svesni da će ovaj REM morati da se menja i da će morati doći novi sastav REM-a i onda na brzinu dodeljuju televizijske kablovske frekvencije „Informeru“ kao novini, da bi nakon što budu smenjeni imali još jedan svoj tabloid, sada u TV formi, da bi mogli da nastave sa svojom propagandom i sa širenjem mržnje protiv svakoga ko drugačije misli od aktuelne vlasti.

 Druga stvar, da oni nemaju minimum moralnog obzira, da su oni izgubili sve moralne kompase, da posle dozvole ovakvog haosa sa televizijama sa nacionalnim frekvencijom u kojima se emituju rijaliti programi sa nasilnim sadržajima, to njima nije dovoljno, nego oni sada žele da podignu još jedan, i to najgori dnevni list, koji na svojim naslovnim stranama prepričava sve što se najnasilnije i najodvratnije i najnemoralnije svakodnevno dešava u rijaliti programima i sada mu dodeljuje, nagrađuje ga time što mu dodeljuje i televizijsku frekvenciju, jer eto nije dovoljno da „Informer“ bude dnevna novina i štampano medijsko zlo, nego hajde da ga podignemo da sada „Informer“ postane još jedno televizijsko medijsko zlo, pored već opštepoznate televizije „Pink“.

 U jednoj takvoj situaciji u kojoj se mi danas nalazimo, zapravo sve nas ovde treba ozbiljno da zabrine da aktuelna vlast nije izvukla ni jednu jedinu pouku iz tragedije koja se desila. I to je nova tragedija. Umesto da spustite tenzije, umesto da smanjite govor mržnje, umesto da podnesete ostavke zbog objektivne odgovornosti, vi ste 11 godina na vlasti, vi ste držali u ovome ovde sistemu sve, i medije i REM i Skupštinu i Vladu i sve druge poluge vlasti. Vi utičete na sistem vrednosti. Vaš sistem vrednosti su kriminalci i starlete na naslovnim stranama medija.

 To su vaši režimski mediji, to su vaši prijatelji. Oni javno podržavaju vašeg predsednika, i Željko Mitrović i Dragan J. Vučićević, pa to su njegovi najbliži saradnici. To su njegovi medijski savetnici. Oni su šefovi vaše režimske propagande. Oni su vaši stranački prijatelji. Oni rade za ovu vlast najprljavije moguće poslove koje Regulatorno telo za elektronske medije dozvoljava. Umesto da ih kažnjava, umesto da im oduzme nacionalnu frekvenciju, umesto da budu zabranjene takve tabloidne novine, umesto da oni budu krivično gonjeni za svo zlo koje rade u ovom društvu i državi, vi ih praktično nagrađujete, vi im praktično dozvoljavate da nastave svoj prljavi posao, uprkos tragediji koja nam se desila. To je suština čitave priče.

 Da izađemo iz ove političke krize u kojoj se nalazimo imamo samo jedan put, a to je ostavka predsednika Republike Aleksandra Vučića, ostavka kompletne Vlade Republike Srbije, okrugli sto između vlasti i opozicije, da se dogovorimo kada i koje izbore imamo u narednih šest do 12 meseci i prelazna tehnička Vlada koja će omogućiti slobodne i poštene izbore, jer se vama više ne može ništa verovati, niti se vi možete više za bilo šta pitati u ovoj državi i u ovom narodu.

 Naravno da idemo na izbore, jer je to ono čega se vi u ovom trenutku najviše plašite, jer su se građani Srbije oslobodili straha od vas. Možete koliko god hoćete da ometate ovaj govor, možete da dobacujete i da vređate, možete da vrištite, možete da radite sve to što radite, ali ne možete da zaustavite narodni bunt koji se valja ulicama Beograda i koji će se preneti na sve gradove i opštine u Srbiji, jer je vaše vreme isteklo. Puklo je narodno trpilo, narod više neće da trpi vašu vlast. Zato ostavke, izbori i promena kompletnog vašeg korumpiranog sistema.

 PREDSEDNIK: Samo ovo što ste pitali vezano za sednicu. Imamo dnevni red koji ste vi potpisali, vi ga tražili, cela vaša poslanička grupa potpisala, i vaše i sve ostale, zajedno sa ostalima, potpisali i vi zajedno sa Marinikom Tepić, sa Srđanom Milivojevićem i DS, sa Zelenovićem i Zelenima, jednim, drugim, trećim i Kamberijem. Svi zajedno potpisali da hoćete ovaj dnevni red. Sada ste se predomislili. Sada više nećete taj dnevni red, predomislili ste se. Pazite samo sa tim predomišljanjima.

 (Boško Obradović: Ta sednica je završena juče.)

 Pošto ovo mitingovanje koje ste malopre reklamirali i u kom učestvujete, koliko vidim, iz Rusije ocenjuju kao obojenu revoluciju, čestitam što u tome učestvujete. Odlično s vaše strane.

 Marina Raguš, dva minuta.

 MARINA RAGUŠ: Nema tragedije koju niste zloupotrebili. Direktnu uzročno-posledičnu vezu tragedije u Osnovnoj školi „Vladislav Ribnikar“ i protesta građana pod nazivom „Srbija protiv nasilja“, molim vas, nađite mi. Ja vam kažem da nema nikakve veze sa tragedijom tih nesrećnih ljudi kojima niste dali ni da ožale svoju decu. Ti ljudi imaju sedam zahteva. Tih sedam zahteva nema nikakve veze sa zahtevima političkih skupova. Dajte da konačno nazovemo stvari pravim imenom.

 Sinoć nakon sastanka u Predsedništvu sa relevantnim predstavnicima državnih institucija, da vam kažem i da vas obavestim, zaključak je da je izlazak iz krize koja nam se desila nakon tragedije u Osnovnoj školi „Vladislav Ribnikar“ kraj nastavne školske godine zaključno sa 5. junom. Između ostalog, usaglašeni su stavovi oko pravljenja memorijalnog centra u delu škole iz Kralja Milutina, što je pokrenula majka tragično nastradale devojčice.

 Gde su ti roditelji tragično nastradale dece u vašim protestima i u vašim zahtevima? Ispolitizovali ste nešto što se nikada ne radi. Najgoru moguću stvar u politici ste uradili i nema tragedije koju vi od početka do kraja niste iskoristili i stavili na teret ovom narodu.

 Što se tiče izbora, samo da vam i to pojasnim, tehničke Vlade neće biti, a vi šetate sa onima koji su rekli da kosti vladike Nikolaja treba baciti psima, onima za koje Ruska Federacija kaže da prave obojene revolucije. Pa kakvi ste vi to desničari? Gde je tu veza? Ili ste sa svakima po malo kada treba da uberete neki politički poen?

 PREDSEDNIK: Sada povreda Poslovnika.

 Izvolite.

 BILjANA PANTIĆ PILjA: Predsedniče Orliću, povredili ste član 106.

 Milimire, može li tiše malo, izvinjavam se?

 Član 106, govornik može da govori samo o tački dnevnog reda o kojoj se vodi pretres. Prethodni govornik, vojvoda od Kolubare, teško da je govorio o onome što je bilo na dnevnom redu. Ja znam da ste vi vrlo demokratski nastrojeni i puštate da ovde svako priča što hoće, ali imamo jasno definisani dnevni red.

 Ako već spominjemo izbore, mi smo spremni odmah da idemo na izbore, ali samo da vas podsetim, pre samo godinu dana vi ste osvojili kao predsednički kandidat, ako se ja ne varam, 4.35%, a Aleksandar Vučić je osvojio 59%. Kome vi pretite? Vaša lista je dobila 3,92%. Znači, da vam nismo zakon promenili ne biste ni ušli u ovaj parlament, a ovi ovde ljudi su ušli jer je na izborima ova lista osvojila 44%. Nemojte nama izborima da pretite, jer smo mi za izbore spremni, ali ne za vaše tehničke vlade i za vaše šetnje sa levima i desnima i ne znate više za šta ste.

 Što se tiče nasilja, vi ste najmanje pozvani da pričate o tome. Ja sam ovde sedela kada ste kamen donosili, kada ste ovaj ovde jarbol iznosili i tukli se sa zastavom. Vi ste nas ovde dočekivali ispred Skupštine i hteli da nas tučete. Nemojte vi o nasilju da govorite. Najmanje ste pozvani i najveće ste zlo ovde koje postoji. Hvala vam.

 PREDSEDNIK: Jeste i to je član 103. Tako je. Za član 106. ne treba da se glasa? Ne treba. Dobro. Ko je sad, pošto vas ima više u sistemu?

 BORKO PUŠKIĆ: Zahvaljujem predsedavajući.

 Ukazujem na povredu Poslovnika od strane vas, član 107. - dostojanstvo Narodne skupštine. Ignorišete, pravite se gluvi, nemi. Kada usmeno ukazujemo na povredu Poslovnika vi ignorišete to i samo jednostavno se ponašate. Ja vas upozoravam niste na sednici glavnog Odbora SNS-a, koja ima strmoglavi pad, gde ste imali neuspeli uspeh vašeg kontramitinga, okupljanja.

 Vi se nalazite u Narodnoj skupštini. Vi predsedavate narodnim poslanicima, vi ste prvi među jednakima. Vi morate da budete primer nekome, a ne da ignorišete na desno vaše uvo i samo da ukazujete da povređuje Poslovnik neko sa vaše leve strane. To je zaista bezobrazluk i to je neprihvatljivo i nedopustivo.

 Molim vas, uozbiljite se. Postupajte prvo vi u skladu sa Poslovnikom Narodne skupštine Republike Srbije i nemojte da dozvoljavate da neko zloupotrebljava Poslovnik, da se javi da nekoga glorifikuje, da etiketira i da ne priča u skladu sa Poslovnikom.

 Ja se lično vama obraćam i smatram da vi permanentno kršite dostojanstvo Narodne skupštine. Stid i sramota vas bilo i tražim da se na ovu temu svi oglasimo i da se izglasa da vi zaista kršite povredu Poslovnika.

 PREDSEDNIK: Dobro, znači niste čuli kad sam rekao 103.

 Da li čujete sada ponavljam i ovo je 103. i ovo što ste vi sada uradili. Ne, to znači da ide na vreme poslaničke grupe. To znači i to sam rekao malo pre, to kažem sada i vama.

 (Boško Obradović: Zbog čega?)

 Nemojte da vičete iz klupa Obradoviću.

 (Boško Obradović: Objasni nam zašto?)

 Hoćete da dozvolite da dam obrazloženje ili da vičete iz klupe?

 (Boško Obradović: Zbog čega je prekršio? Objasni? Zbog čega? Sve nas maltretiraš ovde. Zašto? )

 Gospodine Puškiću, ne dozvoljavam Boško Obradović da vam dam obrazloženje do kraja.

 Da li vi hoćete da se glasa za 107?

 Pošto ste se obraćali meni, da mi saopštite da ja imam, kako ste rekli neuspeli uspeh. Znači, to ne znači ništa, javili ste se da negodujete zbog toga što je gospođa Pilja govorila bilo šta.

 (Borko Puškić: Ne.)

 Da, čuo sam vas. Dakle, nikakve to veze nema ni sa čim što se desilo u sali, ja kad lepo kažem primenjujem isti princip svima… Molim vas, nemojte da vičete iz klupe ni vi, kao ni Boško Obradović. Nema potreba da vičete. Nema nikakve potrebe.

 Dakle, ništa promeniti nećete takvim ponašanjem, osim što svoju nekulturu pokazujete, ali to je u redu, to ništa novo nije.

 Dakle, kao što ste videli ista pravila primenjujemo ceo dan, prema svima, a vi vičete i dalje.

 (Boško Obradović: Što nas maltretiraš? Nemoj da vređaš. Nemoj da vređaš nikoga, Orliću. Sram te bilo.)

 Da li ste se pribrali. Kada sam rekao član 103. to je značilo to i nemojte da vičete iz klupe.

 (Boško Obradović: Što vređaš? Upozoravam te, nemoj da vređaš. Nemoj da vređaš nikoga Orliću, prošlo je to vreme.)

 Odlično, ako vam je ovo način briljirate krajem radnog dana u Narodnoj skupštini, čestitam vam i na tome.

 (Boško Obradović: Dosta je bilo, nemoj da vređaš, Orliću.)

 Samo polako, da ne bude posle zbog sopstvene galame niste čuli kada nešto kažem, kao što niste čuli malopre.

 Da li me slušate sada.

 (Boško Obradović: Da li ti slušaš nas?)

 Onda slušajte, zbog vikanja iz klupa izričem opomenu Bošku Obradoviću. Zbog vikanja iz klupa izričem opomenu Borku Puškiću. Da li ste čuli to?

 Povreda Poslovnika, vaša poslanička grupa, saslušajte bar sami sebe.

 IVAN KOSTIĆ: Povredili ste član 108. koji kaže, o redu na sednici Narodne skupštine stara se predsednik Narodne skupštine. Niste reagovali na dobacivanje iz klupa predstavnika vlasti, niste reagovali na vređanje poslanice koja je vređala, a uzela je povredu Poslovnika. Znači, njoj treba da oduzmete dva minuta.

 PREDSEDNIK: Jesam.

 IVAN KOSTIĆ: Sada vas pitam, zbog čega se tako ponašate? Zašto se ne starate o dnevnom redu? Zašto se ne starate o redu na sednici? Da li vas je pogodilo to što je poslanička grupa Srpskog pokreta Dveri govorila danas o Kosovu? Što je govorila o Rusiji? Ne znam od kud tolika nervoza, da šaljete ljude da drže konferenciju za štampu, da nas prozivaju. Znači, jednostavno vama smeta da bilo ko drugi priča o Kosovu i Metohiji i da govori o vašoj izdaji i vašoj privrženosti NATO i EU. To vreme je prošlo, gospodine predsedniče.

 PREDSEDNIK: Šta ste sad rekli?

 IVAN KOSTIĆ: To vreme je prošlo, predsedniče. Znači, morate da se starate o redu i ne smete da nam oduzimate svaki put po dva minuta, jer ste upravo vi generator ovakve mržnje u ovom dom. Hvala.

 PREDSEDNIK: Dakle, upravo ste Kostiću, ne znam da li ste svesni svojih postupaka, upravo ste vi nekoga optužili za navodnu izdaju, a onda govorite o tome ko je generator mržnje. Dakle, ovako da vam kaže i nemojte da mi dobacujete.

 (Borko Puškić dobacuje iz poslaničke klupe.)

 Nemojte vi da dobacujete. Puškiću, vi ste već jednu opomenu dobili, da li hoćete još jednu? Nije problem ako insistirate, ali nije vam u interesu da insistirate na tome.

 Dakle, to što ste vi sada uradili, nije uradio pre vas niko, ako pričamo o govoru mržnje, o generisanju mržnje, vi ste to sada uradili na najdrastičniji način. Malo pre vičete tu iz klupa, a ja vas lepo zamolim, po šest puta svakoga, vi ne vidite kako se ponašate, niste svesni svojih postupaka.

 Svakome, da li me razumete Kostiću, svakome ko se javio za povredu Poslovnika, a zloupotrebio je tako što je to koristio za repliciranje ili za pričanje o bilo čemu, sem o samoj povredi Poslovnika, svakome smo danas oduzeli to vreme od poslaničke grupe i sada ćemo ponovo, jer ovo što ste vi uradili najmanje podrazumeva to. Ovo je takođe bilo 103. član Poslovnika i vreme vaše poslaničke grupe, s tim što za reči koje ste uputili bi trebalo da idemo i na drastičnije mere. Kao što vidite, strašna je diktatura, i u Skupštini, i u zemlji i na svaki mogući način.

 Samo za to vikanje iz klupa mogu da napravim izuzetak, pa da ne budem tolerantan koliko sam ceo dan.

 A šta ste vi pričali, o čemu ste govorili, to je vaša stvar. Ja ne želim u to da ulazim uopšte. Da li ste vi govorili o Rusiji? Vaše pravo. Sad, što vama smeta da li je neko držao konferenciju za štampu, o čemu vi pričate, ljudi? Šta ja treba da radim kao predsedavajući ovde? Kad neko sazove konferenciju za štampu da kažem da taj ne može da drži. Ne pada mi napamet.

 Vidim da vas je pitanje Rusije zabolelo, verovatno zbog one ocene da je ono u čemu vi učestvujete zajedno sa Tepić, Zelenovićem i svima ostalima obojena revolucija. I na tome vam još jednom čestitam.

 (Ivan Kostić dobacuje.)

 To vidite sa ovima iz Rusije, zašto su ocenili na taj način.

 Pošto je sada 18.00 časova, nastavljamo sa radom sutra u 10.00.

 (Sednica je prekinuta u 18.00 časova.)